text:
I. Um eftirlit við grind.
§ 1. Føroya Landsstýri er hægsti myndugleiki í øllum málum viðvíkjandi grind.
Stk. 2. Landsstýrið kann við kunngerð áseta bráðfeingis bann fyri grindadrápi í ávísum grindaumdømum.
Stk. 3. Bannið eftir stk. 2 verður ikki ásett, uttan at onnur grindaumdømi hava fingið høvi at seta fram ynski um at skifta grind úr avvarðandi grindaumdømi, samanber § 18, nr. 9.
§ 2. Sýslumaðurin stílar fyri grindadrápi
og hevur eftirlit við, at rakstur og dráp fara fram eftir reglunum,
og skal hann saman við grindaformonnunum ansa eftir, at ein og hvør
ger skyldu sína.
Stk. 2. Á hvørjum ári ger sýslumaðurin grindalistar, sum eru yvirlit yvir fólkatal í grindaumdøminum, og hvussu tað er býtt millum bátar ella aðra samskipan.
Sýslumaðurin kann í samráð við hvørja einstaka kommunu avgera, hvussu grindalistin skal skipast, herundir um fólkayvirlitið í kommununi skal nýtast
ella onnur skipan gerast. Grindalistin skal liggja alment frammi.
Stk. 3. Ein samskipan, annaðhvørt tað er til bát ella á annan hátt, kann ikki hava færri partar enn 50, um so er, at avvarðandi bygd er so stór.
§ 3. Bátseigarin ella maður í hansara
stað er formaður á báti, og skulu sýslumaðurin/grindaformenninir
til eina og hvørja tíð kunna krevja upplýsingar
um, hvør er formaður.
Stk. 2. Bátsformaðurin hevur ábyrgd av, at allir bátsmenninir gera sína skyldu.
Stk. 3. Bátur, sum fer í grind, skal vera merktur við havnakenningartekini.
§ 4. Til hvørja hvalvág verða 4 mans uppnevndir
til grindaformenn og 2 tiltaksmenn umframt.
Stk. 2. Hesir menn stíla fyri grindini, um sýslumaðurin ikki er til staðar, og skulu teir gjølliga útinna alt, sum er álagt sýslumanninum/teimum í kunngerðini.
Stk. 3. Sýslumaðurin uppnevnir grindaformenninar eftir ummæli frá bygdaráðnum (býráðnum) fyri 5 ár. Um semja er millum grindamenn á staðnum, er loyvt at halda fram at velja grindaformenn, sum
vanligt hevur verið, og sýslumaðurin uppnevnir síðan hesar. Sýslumaðurin hevur harumframt heimild til at boðsenda ella bráðfeingis seta aðrar grindafor-
menn, um hann heldur tað vera neyðugt. Sýslumaðurin kann eisini avgera, at uppnevndir grindaformenn skulu vera grindaformenn fyri fyribilsgóðkenda hvalvág.
Stk. 4. Eingin undir 60 ár kann sýta fyri at verða grindaformaður.
II. Um grindaboð og reiðskap, sum hvør grindabátur skal hava.
§ 5. Tá bátur sær grind, skal hann beinanvegin,
sum vanligt er, hava upp á mastur og um tilber boða frá
til sýslumannin, sum letur boðini víðari, samstundis
sum hann ger vart við møguligt forboð fyri at drepa grind
sambært § 1, stk. 2.
Stk. 2. Verður grind sædd av landi, verður farið fram á sama hátt.
§ 6. Formaðurin á hvørjum báti,
ið fer í grind, hevur skyldu at ansa eftir, at vanligur grindareiðskapur
er umborð.
Stk. 2. Vanligur grindareiðskapur er fastakast, leysakast, sóknarongul/blásturkrókur við línu (sissal og/-ella manilla), brýni og grindaknívur.
Stk. 3. Forboð er fyri at nýta annan reiðskap enn tann, sum er nevndur í stk. 2. Tó kunna, eftir serligum loyvi frá landsstýrinum í hvørjum einstøkum føri, royndir gerast við reiðskapi, hvørs endamál er at bøta um drápsháttin. Hetta skal fyriskipast av landsstýrinum.
§ 7. Sýslumaðurin og grindaformenninir skulu,
tá ið teir fara í grind, hava Merkið ella serligt
av landsstýrinum góðkent eyðkennismerki uppi á
eini stutt-
ari stong, sum skal standa aftast í bátinum. Rópari kann vera á formansbátinum.
Stk. 2. Á landi skulu sýslumaður, grindaformenn og vaktarmenn hava kort ella eyðkennismerki sambært stk. 1, sum prógvar myndugleika teirra.
III. Um grindarakstur og –dráp.
§ 8. Sýslumenninir og/ella grindaformenninir úr
teimum ymsu hvalvágunum taka eftir at hava samráðst við
finningarbátin, avgerð um, hvønn veg grindin
skal verða rikin. Grindin skal rekast á góðkenda hvalvág smb. § 9. Grindaformenn hava skyldu at fylgja teimum boðum, sum sýslumenninir geva eftir hesi grein. Høgligasta hvalvágin skal veljast eftir stødd á grind, 1íkindum og streymviðurskiftum. Ikki er loyvt at reka grind uttan undir fyriskipan av
sýslumonnum og/ella grindaformonnum.
Stk. 2. Einhvør, sum hevur skyldu at hava eftirlit við grind, skal beinanvegin, hann er komin til grindina, ansa eftir, at reglurnar um grindarakstur verða hild-
nar.
Stk. 3. Luttakararnir hava skyldu at fylgja teimum boðum og forboðum, sum sýslumaðurin og/ella grindaformaðurin tekur avgerð um í hesum sambandi.
§ 9. Landsstýrið lýsir í serligari kunngerð navnið á góðkendum hvalvágum.
§ 10. Tá ið grindin er komin inn á góðkenda
hvalvág, skulu sýslumaðurin og/ella grindaformenn, sum
hoyra hvalvánni til, stíla fyri, nær og hvar hon skal
verða hildin til, og hvussu fram skal verða farið við drápinum.
Stk. 2. Sýslumaðurin og/ella grindaformenninir skulu skipa fyri, at nóg nógv fólk er á landi til at taka sær av drápinum. Eisini skulu teir skipa fyri, at økið
kring hvalvánna verður frítt fyri óviðkomandi fólki, so at grindamenn fáa arbeitt ótarnaðir.
Stk. 3. Tað eigur so mest møguligt at verða strembað eftir, at teir smæstu bátarnir liggja fremst, teir størru bátarnir og skipini skulu liggja uttast og forða og annars - eins og allir aðrir bátar og fólk á landi - útinna tað, ið sýslumaður og/ella grindaformenn geva boð um.
Stk. 4. Tá grindin er komin á land ella so nær landi, at hvalirnir liggja fastir, gevur sýslumaðurin og/ella grindaformaðurin boð um, at nú kann verða skorið á háls. Hvalur, sum ikki er komin at landi, kann verða høgdur frá landi og drigin upp. Ikki kann verða høgt ella skorið á háls frá báti uttan so, at sýslumaðurin
og/ella grindaformaðurin hevur givið serligt loyvi til hetta.
Stk. 5. Tá ið skorið verður á háls, skal verða skorið djúpt niður við báðum vangunum og stungið í mønuna. Síðan skal skerast á hálsæðrarnar.
§ 11. Um grind, sum verður hildin til, er størri
enn pláss er fyri á hvalvánni, kann sýslumaðurin
steðga drápinum. Skipað verður so fyri, at tað,
ið eftir er av
grindini, verður rikið útaftur.
Stk. 2. Um so er, at fleiri miseydnaðar royndir eru gjørdar at halda grindini til inni á tí hvalvág, hon er rikin, og grindin hvørki fæst at gera landgongd ella
kann verða høgd, skal sýslumaðurin saman við grindaformonnunum geva boð um at reka grindina útaftur. Tað sama er galdandi fyri bólkar, sum ganga eftir.
Stk. 3. Allir bátar og fólk á landi hava skyldu at útinna tað, ið sýslumaður og/ella grindaformenn geva boð um.
IV. Um vaktarhald, uppfisking og meting.
§ 12. So skjótt grind er deyð, setir sýslumaðurin
og/ella grindaformaður beinanvegin vakt á sjógvi og landi
og gevur vaktarmonnunum tørvandi leiðbei-
ning, herundir at varðveita hvalirnar heilar, undantikið oping eftir § 15, merking eftir § 17 og møguliga upplæring í drápsháttinum.
§ 13. Eftir fyriskipan av sýslumanni/grindaformanni
skulu hvalirnir verða sleipaðir til annað stað (t.d. bryggju
o.t.), heysaðir upp og lagdir har.
Stk. 2. Har hetta ikki er gjørligt, skulu hvalirnir verða drignir niðanfrá og lagdir lið um lið, har sum tað ber til, soleiðis at kúlurnar eru flóðfríar á hægstu flóð.
Stk. 3. Arbeiðinum sambært stk. 1 og 2 hava allir grindamenn og grindabátar skyldu at taka lut í, beint sum grindin er deyð.
Stk. 4. Tá alt neyðugt arbeiði er gjørt, senda grindaformenninir bátar og fólk til lands, og nú verður teknað upp, hvørjir hava tikið lut í rakstri og drápi. Henda upptekning skal verða í seinasta lagi 1 tíma eftir, at neyðuga arbeiðið er liðugt.
Stk. 5. Eingin kann fiska upp uttan loyvi frá sýslumanni ella grindaformonnum. Allir aðrir bátar skulu halda seg burtur.
§ 14. Er ósemja um, hvør ið sambært
§§ 12 og 13 er rakstrarmaður, tekur sýslumaðurin
avgerð eftir samráð við grindaformenninar.
Stk. 2. Ongin kann bera seg undan at fylgja boðum frá sýslumanninum og/ella grindaformonnum.
§ 15. Vaktarmenninir opa allar hvalirnar, so teir ikki spillast,
og teir ansa eftir, at eingin óviðkomandi kemur at hvalunum.
Stk. 2. Eingin kann bera seg undan at fylgja boðum frá vaktarmonnum.
§ 16. Sýslumaðurin tekur so tvey ella um neyðugt
fleiri kend, óheft skilafólk at meta grindina, sum gamalt
er, eftir góðkendum máli soleiðis, at hvalur, sum
er 3,14 m = 5 alin til longdar úr eyga í got, er mettur til
gyllin, og hinir mettir hareftir og eisini eftir góðsku.
Stk. 2. Springari og hvessingur verður mettur hvørt drápið sær. Sýslumaðurin ger av, hvussu metast skal.
§ 17. Metingin skal fara fram sum skjótast eftir
avtalu millum sýslumann og metingarmenn.
Stk. 2. Metingarmenninir skera í rómartølum skinnatalið og í vanligum tølum numrini á hvalunum, sum so, saman við kyninum á hvalunum og longdini í cm
frá fremst á kúluni til gripið á sveivini, verða førd á blað.
V. Um grindaskifti og útlegging.
§ 18. Tá grindin er merkt, skiftir sýslumaðurin
og leggur út soleiðis:
1) Finningarfiskur.
2) Vaktarhald.
3) Metingarmenn.
4) Sýslumaðurin.
5) Grindaformenn.
6) Skaðasýnismenn.
7) Skiftishjálp.
8) Drápspartur.
9) Heimapartur/partahvalur.
10) Annað og avlopsgrind.
11) Tá ið grind ikki verður skift í heimapartar.
Stk. 2. Um sýslumaður, grindaformenn og grindamenn eru samdir um hetta, kann skifti halda fram, so sum siður hevur verið á staðnum, somuleiðis skaðaendurgjald og rudding. Landsstýrið skal hava boð, um so verður gjørt.
1) Finningarfiskur: Bátur, sum finnur grind og fylgir henni til grindaboð eru givin og til aðrir bátar koma til grindina, fær finningarfiskin. Tá ið grind verður fyrst sædd frá landi ella frá báti, sum ikki verður verandi hjá grindini, til aðrir
bátar koma, men boðað verður frá henni, fer finningarfiskurin í helvt til teirra, sum boðað hava frá henni, og til bátin, sum er fyrstur til grindina. Á sama hátt verður farið fram, tá boð verða givin úr bygd í aðra, og bátur úr seinnu bygdini
er fyrstur til grindina. Teir, sum eiga finningarfiskin, velja sjálvir burturúr størsta hvalin ella smærri hvalir við samlaðum skinnatali sum størsti hvalurin. Síggja fleiri grind í senn, verður finningarfiskurin býttur teirra millum.
2) Vaktarhald: Um dagin 1/2 skinn til hvønn bátin, sum nýttur verður, og 1/2 skinn til hvønn mannin, og um náttina 1 skinn til hvønn.
3) Metingarmenninir fáa 2 skinn av hvørjum hundrað hvalum og annars eftir meting sýslumansins.
4) Sýslumaðurin fær 2% av samlaða skinnatalinum.
5) Grindaformenninir fáa hvør 1% av tí samlaða skinnatalinum.
6) Skaðasýnismenninir fáa minst 1 skinn í part sum samsýning og annars eftir meting sýslumansins.
7) Skiftishjálp v.m. Sýslumaðurin letur samsyning eftir arbeiði og ábyrgd.
8) Drápspartur: Hvør tann, ið veruliga hevur verið við í rakstri og/ella drápi - á báti ella landi - hevur rætt til drápspart. Drápsparturin er tann samsýning, ið omanfyri nevndu fáa fyri arbeiði sítt. Hetta arbeiði fevnir um:
a) rakstur/dráp frá báti/landi,
b) uppfisking og sleip v.m. beint aftaná drápið til grindaformenninir siga til,
c) uppdraging av hvalunum.
Ein drápspartur verður latin hvørjum manni á báti, tó í mesta lagi sum tilskilað
niðanfyri:
Til áttamannafør og størri før í mesta lagi 8 drápspartar
seksmannafør í mesta lagi 6 drápspartar
fýramannafør í mesta lagi 5 drápspartar
minni bátar enn nevndu í mesta lagi 3 drápspartar.
Uttanumdømisbátar, -manningar og -fólk hava rætt til drápspartar, um tey hava verið við í rakstri og/ella drápi v.m. Fyri at fáa drápspart skal ein hava fylt 14 ár. Ein grindamaður kann bert rokna sær ein part, sjálvt um hann hevur rikið við einum báti og dripið í einum øðrum ella frá landi. Eftir samráðing við grindaformenninar kann sýslumaðurin, tá raksturin hevur verið serliga trupul og vart leingi, lata ein eykapart til rakstrarbátarnar. Í teimum førum, har grind hevur verið goymd, kunnu bátar, sum ikki vóru við í rakstrinum, men bert í drápinum, fáa drápspart, um sýslumaðurin ella ein grindaformaður hevur biðið
teir. Sýslumaðurin ásetur støddina á drápspartinum.
9) Heimapartur/partahvalur: Hesir hvalir verða lagdir út til kommunurnar ella aðrar samskipanir, ið sjálvar stíla fyri býtisskipanini í bygdunum. Heimapartarnir verða skiftir sambært grindalistanum. Eru trupulleikar at skifta
eina grind í einum grindaumdømi, hevur sýslumaðurin heimild til at skifta grindina til ávísa(r) kommunu(r), herundir eisini kommunu(r) uttanfyri grindaumdømið.
10) Annað og avlopsgrind: Neyðugt er at leggja upp fyri sjúkar og spiltar hvalir. Verður ikki alt lagt út, skal sýslumaðurin selja avlopið á besta hátt.
11) Tá ið grind ikki verður skift í heimapartar:
Um heimapartarnir, eftir at lagt er út sambært nr. 2-8 í hesi grein, ikki vera minst 1 skinn uppá bátin (50 fólk), verður tað, ið eftir er, skift til grindamenninar.
Stk. 3. Sýslumaðurin skipar fyri skifti av springara og hvessingi hvørt drápið sær.
§ 19. Útreiðslur av lutisskaða og av rudding
og burturbeining av grindarovum v.m. á sandinum ella í fjøruni,
har ið grindin legði beinini, og á tí bryggju ella
lendi, har ið hon varð løgd til skift og uppskorið var,
verða goldnar lutfalsliga eftir skinnatalinum hagar grindin verður
skift, dráps- og bátspartar íroknaðir. Verður
grind seld samb. § 18, nr. 10 ella § 23, stk. 2, skal inntøkan
nýtast at gjalda grindaskaða, rudding og burturbeining við.
Eisini kann peningur verða nýttur til tiltøk grindadrápi
at frama. Verður avlop av søluni, skal upphæddin setast
í grunn til sama endamál í seinni grind í umdøminum.
Burturbeining annars av grindarovum í teim einstøku kommununum
verður gjørd av viðkomandi kommunu uttan útreiðslu
fyri grindina.
Stk. 2. Allar kommunurnar í grindaumdøminum tekna í felag samløgu vanlukkutrygging fyri mannskaða, ið stendst av grindini. Goldið verður eftir
uppgerð, sum sýslumaðurin skipar fyri.
Stk. 3. Sýslumaðurin hevur heimild til at gera avtalu við kommunu í grindaumdøminum um í forhond at veita endurgjald fyri grindaskaða, mistan reiðskap og rudding.
Stk. 4. Grindaskaði er:
1) Skaði á bátar, undir hesum skrúvu- og aksilskaðar, árar og róður.
2) Brotin og mistur reiðskapur.
3) Mistar og brotnar handilstenn og brillur.
4) Mannskaði.
§ 20. Til hvørja hvalvánna hoyra fylgjandi
umdømi, sum øll fáa fullar partar:
I. Norðoya sýsla:
1 ) Til Hvannasund og Viðvík:
Norðoya sýsla.
2) Til Klaksvík:
Norðoya sýsla og eystursíðan av Eysturoynni
(Æðuvík-Gjógv).
II. Eysturoyar sýsla:
1 ) Til Gøtu, Fuglafjørð og Funningsfjørð:
Eysturoyar sýsla og Norðoyar vestan fyri Múla.
2) Til Sundini millum Streymoy og Eysturoy:
Norðstreym, Eysturoyar sýsla, Kaldbak og
Sund.
III. Streymoyar sýsla:
1 ) Til Tórshavn:
Suðurstreym, Nólsoy, Hest og Koltur.
2) Til Hvalvík og Tjørnuvík:
Sum Sundini (smbr. II b).
3) Til Vestmanna og Leynar:
Norðstreym, Vága sýsla, vestursíðan á Suðurstreym, Hest og Koltur.
IV. Vága sýsla:
Til báðar hvalvágirnar:
Vága sýsla, vestursíðan á Streymoynni, Hest og Koltur.
V. Sandoyar sýsla:
Til báðar hvalvágirnar:
Sandoyar sýsla.
VI. Suðuroyar sýsla:
Til allar hvalvágir:
Suðuroyar sýsla.
§ 21. Skuldi grind doyð á øðrum støðum enn teim omanfyri nevndu hvalvágum, verður hon skift til tað grindaumdømið, hon er í sambært § 20.
§ 22. So skjótt skifti og útlegging eru liðug, kunnger sýslumaðurin teimum, sum til staðar eru, hvussu stór grindin er, hvussu mikið hon er mett til, og hvussu mikið er til bátin, og gevur út seðlar, sum tilskila í hvørjum hvalum, teir ymisku partarnir eru.
§ 23. Hvalur, sum flotnar ella verður fiskaður upp,
eftir at sýslumaðurin hevur byrjað skifti, men innan útleggingin
er liðug, kemur upp í skiftið.
Stk. 2. Um hvalur flotnar upp teir fyrstu 2 tímarnar eftir at seðlarnir eru komnir út, fellur helvtin til finnararnar og hin helvtin verður seld til frama fyri grindina. Um hvalur flotnar upp seinni, fellur allur hvalurin til finnararnar.
§ 24. Kommunustýrini ella aðrar samskipanir,
samanber § 18, nr. 9 skipa fyri, at seðlarnir uppá heimapartar
verða heintaðir innan 1 tíma eftir, at seðlarnir
eru komnir út, og at grindin verður býtt til fólkið í kommununi/samskipanini sum skjótast.
Stk. 2. Grindamenninir heinta sínar partar innan 1 tíma eftir, at seðlarnir eru komnir út.
Stk. 3. Um tað verður sagt sýslumanninum frá, og grundir eru til tess, kann tann í stk. 1 og 2 nevndi tími leingjast til upp í 3 tímar.
Stk. 4. Grind, ið ikki er heintað ella tikin upp innan ásetta tíð, kann verða latin øðrum.
Stk. 5. Rov og innvølur av grind verða burturbeind innan 24 tímar eftir, at seðlarnir eru útkomnir.
§ 25. Eru serlig viðurskifti, herundir at grindin er
so stór, at vandi kann verða fyri, at hon spillist, ella ivi
er um at reglurnar um vaktarhald, uppfisking og
meting eftir §§ 12, 13, 14, 15, 16 og l7 og/ella reglurnar um grindaskifti og útlegging eftir §§ 18, 19, 20, 21, 22, 23 og 24 verða fylgdar, kann sýslumaðurin gera frávik frá nevndu reglum. Frávikini skulu lagast eftir viðurskiftunum í hvørjum einstøkum drápi, og aðalmálið skal vera, at øll grindin kemur til høldar, og at einki spillist.
§ 26. Sýslumaðurin skal senda Føroya Landsstýri grindaroknskap og eina stutta frágreiðing um drápið, herundir hvar og nær hon var funnin, samanborið við rákið eftir Den færøske Lods. Somuleiðis um brot hava verið á reglurnar í hesi kunngerð. Sýslumaðurin skal boða frá, um boð eru givin um at lata grind sleppa ella steðga drápi í umdøminum. Eisini skal sýslumaðurin greiða frá, um frávik eftir § 25 eru gjørd og gjølliga grundgeva fyri hesum.
§ 27. Brot móti ásetanunum í §§ 3, 4, 6, 8, 10, 11, 13, 14 og 15 í hesi kunngerð og boðum og forboðum, givin við heimild í áðurnevndu greinum, koma undir bót, um ikki størri revsing er uppiborin eftir aðrari lóg.
§ 28. Henda kunngerð kemur í gildi dagin eftir,
at hon er kunngjørd. Samstundis fer kunngerð nr. 55 frá
16. mai 1995 úr gildi.
Fiskimálastýrið, 8. apríl 1998
John Petersen (sign.)
landsstýrismaður


c: text/html

text:
Norskur miljardingur setur sonin við
Norski reiðarin og miljardingurin Kjell Inge Røkke setur nú son sín, Kristian Røkke, við sum stjóra fyri íløgum í Aker og sum nýggjan formann í felagnum Akastor, skrivar TradeWinds.
Kristian Røkke fer samstundis úr starvi sínum sum CEO í Akastor, har hann verður avloystur av Karl Erik Kjelstad, áðrenn hann tekur við starvinum sum formaður í felagnum á ársaðalfundinum.
Kristian Røkke hevur áður verið CEO í felagnum Philly Shipyard, áðrenn hann yvirtók formanssessin. Hann kom til Akastor í 2015, eftir at hava arbeitt í fleiri øðrum feløgum hjá Aker.
Kelda: TradeWinds/maritimedanmark.dk

robotstxt: allowed

filter: keep


text:
Tekningarfreistin til Ung í Føroyum 2018 var úti á midnátt 14. januar. Stevnan er fullsett og væl tað. 73 tekningar komu inn í Føroyum og úr Álandi og komandi dagarnar …
les meira →
Fyrsta desember lat tekningin til Ung í Føroyum 2018 upp og tekningarnar hava streymað spakiliga, men javnt inn líka síðani. Jólafrítíðin er tó komin ímillum og eisini pedagogverkfalli, sum hevur …
les meira →
Meira enn 500 ung hava higartil havt møguleika at taka lut í Ungum í Føroyum síðan fyrstu stevnuna í 2001. Nógv teirra meira enn enn eina ferð. Vit hava biðið …
les meira →
Meira enn 500 ung hava higartil havt møguleika at taka lut í Ungum í Føroyum síðan fyrstu stevnuna í 2001. Nógv teirra meira enn enn eina ferð. Vit hava biðið …
les meira →
Meira enn 500 ung hava higartil havt møguleika at taka lut í Ungum í Føroyum síðan fyrstu stevnuna í 2001. Nógv teirra meira enn enn eina ferð. Vit hava biðið …
les meira →
Meira enn 500 ung hava higartil havt møguleika at taka lut í Ungum í Føroyum síðan fyrstu stevnuna í 2001. Nógv teirra meira enn enn eina ferð. Vit hava biðið …
les meira →
Ung í Føroyum var heilt frá fyrstan tíð hugsa sum ein møguleiki hjá ungum fólkum at menna sínar listarligu gávur við at fáa íblástur frá yrkislistafólki og javnaldrandi ungum við …
les meira →
Ungdómslistastevnan Ung í Føroyum er sjálvandi fyri ung spírandi listafólk í Føroyum, men vit hava gjørt av at hava ein norðurlendskan gest við á hvørju stevnu hereftir. Tíggju ung og …
les meira →
So er tekningin upplatin! Tey, sum eru fødd í 1999 og til og við 2004 kunnu nú tekna seg til spennandi listaverkstovur við dugnaligum yrkislistafólkum sum leiðarar. 3 ótrúligir dagar …
les meira →
Hetta er nýggja Ung í Føroyum-plakatin, sum fer at mynda Ung í Føroyum 2018. Silja Gotved Nielsen úr Havn hevur sniðgivið hana. Hon fær so eisini vinningin, sum er fyri …
les meira →


text:
Laserviðgerð
Ymist er, hvussu farið verður fram:
- 1.d. Kanning
- 2.d. Viðgerð
- 3.d. Kontrol
og LaserSjón bjóðar upp á viðgerðarhættirnar: Lasikviðgerð, Lasek/PRK-viðgerð og Zyoptixviðgerð. Her verður greitt nærri frá hvørjum hætti fyri seg:
LASIK-viðgerð
LASIK-viðgerðarhátturin verður mest nýttur til at rætta einstøk sjónbrek, eitt nú fjarsýni, nærsýni og bygningsbrek..
Hvat merkir orðið LASIK?
LASIK er stytting av orðinum Laser-in-situ-keratomileusis ella Laser-assisted-in-situ-keratomileusis. Ein lasergeisli verður nýttur at broyta skapið á hornhinnuni uttan at nerta við vevnaðin í kring
- in-situ = á rætta stað.
- kerato = hornhinna.
- mileusis = at forma.
LASIK-viðgerðarhátturin hevur verið nýttur uttanlands í umleið 20 ár. Forsøgan er tó enn longri, tí eygnalæknar kring heimin hava í meiri enn hálva øld arbeitt við at forma hornhinnuna.
Fyrimunir við LASIK-viðgerðarháttinum:
- Lítil og eingin pína eftir viðgerðina.
- Sárið grør skjótt.
- Sjónin verður rættiliga skørp eftir fáum tímum ellla fáum døgum
- Færri endurkanningar.
- Eftir nakrar vikur verður sjónin verandi skørp
Hjáárin kunnu í hendingaføri stinga seg upp og neyðugt kann tí verða at viðgera umaftur. Varandi afturstig eru sjáldsom. Í ávísum førum kann vera neyðugt at endurtaka viðgerðina fyri at fáa hóskandi úrslit.
Ein serligur høvilknívur, ið sker neyvt, 160 ella 180 mikron (1/1000 mm), oman í hornhinnuna, verður nýttur, og sostatt myndast ein hornhinnuflís (ella eitt lok), ið verður lyft upp og til viks meðan tey djúpari hornhinnuløgini verða laserviðgjørd. Ymist er, hvussu nógvur vevnaður verður tikin, og hetta verður roknað nágreiniliga út og telduskrásett við forkanningina. Síðan verður flísin løgd á aftur, og fáar minuttir seinni situr hon føst og til ber at blunka á natúrligan hátt. Tygum merkja so gott sum onga pínu og eygað lekist skjótt. Lítil vandi er fyri arri, tí flísjaðarin grør fastur og sjónin verður skjótt so skørp sum til ber. Summir einstaklingar síggja eina striku skarpari enn fyrr, og umleið 10% missa eina striku á skarpasta økinum. Væl ber til at rætta sjónina enn meira, og tá er óneyðugt at skera nýggja flís.
Er sjúklingurin nærsýntur, verður meiri vevnaður tikin mitt í hornhinnuni enn úti í jaðaranum. Harvið broytist sniðið, og hinnan verður flatari. Ljósbrotið minkar, geislarnir møtast í sjónhinnunni og sjónin verður skörp. Tvørmál laserviðgerðarinnar er avmarkað og harvið eisini tað "optiska" økið. Tvørmálið er vanliga 6,5-7,5 mm, og uttan fyri hetta hevur hornhinnan næstan sama skap sum fyrr.
Í onkrum føri er trupult at síggja nóg væl í myrkri aftaná viðgerðina, og tey, sum hava stórar eygnasteinar, gremja seg í summum førum um, at ringt er at síggja væl í glámlýsi, og at ljósið hevur lyndi til at spjaðast og ein geislabogi myndast í kring. Hesi fólk hava torført við at koyra bil í myrkri. Eygnasteinarnir verða mátaðir við forkanningina, og tey, sum hoyra til omannevnda vandabólk, verða frárádd at nýta henda viðgerðarhátt.
Lasek/PRK-viðgerð
LASEKviðgerð er eitt frábrigdi av LASIK-viðgerðarhættinum og verður nýtt, tá ið hornhinnan er ov tunn til flísaskurð. Í tílíkum føri verður ovasta kyknulag hornhinnunnar loyst, og síðan verður vevnaður í miðlagnum tikin burtur við lasergeilsum. Ymist er, hvussu nógv verður tikið, og hetta verður roknað út og telduskrásett, tá ið forkanningin verður gjørd.
Viðgerðin tekur umleið 20 minuttir, harav tekur sjálvur laserskurðurinn minni enn ein minutt. Ovasta kyknulagið verður síðan lagt yvir eygað. Aftaná verður ein kontaktlinsa sett sum eitt slag av plástri á eygað fyri at verja sárið á hornhinnunni og linka pínuna. Kontaktlinsan verður vanliga tikin burtur tveir ella tríggjar dagar seinni.
Við viðgerðina myndast sár uttast á hornhinnunni, men tað grør skjótt. Hornhinnan er viðkvom og fær lættliga brunasjúkur, meðan sárið grør. Reinføri er tí av alstórum týdningi ta fyrstu tíðina, og fyrstu vikurnar eftir viðgerðina ber ikki til at svimja. Tygum kunnu fara í holt við vanligt frítíðarítriv eftir tríggjar til fýra dagar, og eftir ein til tríggjar dagar kunnu tygum fara til arbeiðis. Tað uttasta lagið grør eftir 1-2 vikum, men sjónin kann halda á at batna í fleiri mánaðir.
Tá ið sárið er lekt, byrjar sjálvt "viðgerðartíðarskeiðið" Eftir nakrar vikur eru flestøll kortini nøgd við sjónina og vilja longu tá fáa hitt eygað viðgjørt. Týdningarmikið er, at verja seg fyri sólini og nýta góðar UV-góðkendar sólbrillur. Fyrstu vikurnar mugu brunadropar verða nýttir (steroiddropar). Ymist er, hvussu leingi hetta er neyðugt. Eygnadroparnir kunnu geva hjáárin, eitt nú kann trýstið hækka í eyganum, og neyðugt er at koma til eftirkanningar. Um møtt verður regluliga til eftirkanningar, ber til at greina hetta í góðari tíð. Neyðugt er at eftirkanna í 6-12 mánaðir.
Nervatræðrirnir í hornhinnuni eru viðkvæmir fyrstu tíðina eftir viðgerðina, og tí gremja summi seg um skriða og at eyguni kennast turr. Í nógvum førum hjálpir at fáa dropar í eyguni, meðan hetta lagar seg.
Undir viðgerðini verður vevnaður tikin av hornhinnuni og harvið broytist skapið. Endamálið við viðgerðini er, at sjónin verður stillað av á sjónhinnuni, soleiðis at tygum síggja klárt.
Laserviðgerðin hevur avmarkaða dýpd og tvørmál, og tí verður tað "optiska" økið rættiliga lítið. Vanliga er tvørmálið 6,5-7,5 mm. Eru eygnasteinarnir stórir, verður náttarsjónin ikki nóg góð og torført kann vera at koyra bil í myrkri. Haraftrat hava ljósgeislarnir lyndi til at spjaðast soleiðis at ein geislabogi myndast íkring. Eygnasteinastøddin verður mett nágreiniliga við forkanningina og tey, sum hoyra til omannevnda vandabólk, fáa boð um hetta. Nógv, ið nýta kontaktlinsur ella brillur, kennast við hesar trupulleikar.
Zyoptixviðgerðarhátturin
Ein nýggjur tøkniháttur, Zyoptix, kann greina og rætta sjónbrek á nýggjan hátt. Sostatt ber nú til at rætta sjónina enn betur enn brillur hava megnað frammanundan. Haraftrat ber við hesum nýggja hættinum til at viðgera eygu, ið ikki var ráðiligt at fara í holt við frammanundan.
Kortini eigur ikki at verða lovað ov nógv í so máta, og vit mugu hava bæði bein á jørðini. LaserSjón var ein av fyrstu fyritøkunum í heiminum, ið útvegaði sær hesa nýggju tøknina, og vit hava havt stóra gleði av henni í ávísum førum. Úrslitið hevur verið í tráð við tað, ið vit hava væntað.
Henda nýggja tøknin eygleiðir alt sjónkervið og metur um ljósbrotið við serstøkum lasermátara; "wavefront aberometry". Til ber at nýta mátingina við viðgerðina sjálva og hetta viðførir neyvari framferð enn higartil hevur verið gjørligt. Hetta verður nevnt "customised ablation, Zyoptix" og er ein framtíðarviðgerðarháttur. Við at vera millum fyrstu fyritøkurnar í heiminum á hesum øki ásanna vit hjá LaserSjón, at vit hava sera dugnaligar serfrøðingar og avbera góðan útbúnað.


text:
Lukas Graham tekur øll á bóli
Í dag er nýggj útgáva komin frá Lukas Graham.
Fólk vistu ikki av, at væl umtókti poppsangarin hevði innspælt eina nýggja útgávu, og tí kom tað sum eitt ordan yvirraskilsi, tá ið boðini bórust í morgun.
Nýggja útgávan hevur somu kápumynd sum tann fyrsta hjá Lukas Graham, tí verður nú sipað til hesa útgávuna sum Bláu útgávuna.
- Málið við nýggju sangunum er at fáa fólk at flenna, dansa og gráta – alt innan ein tíma, sigur Lukas Graham.
Lukas Graham hevur annars gjørt sáttmála við Warner í USA, men hendan nýggja útgávan er ikki til tann marknaðin. Hon verður givin út í Danmark og ivaleyst eisini Týsklandi, har Lukas Graham hevur verið væl umtóktur.
Lukas Graham spælir á Summar Festivalinum í august.


text:
Nøkur orð um kristnar ræðuleikar.
Vanligt er at hoyra at Kristindómur koloniseraði fáttækra londini, gjørdi fólki til trælir og framdi óhugsandi ræðuleikar.
Eitt dømi um hetta er Leopold II, kongurin í Belgia.
Leopold ferðaðist kring heimin og sá hvussu onnur vesturlendsk lond vunnu sær ovurhonds ríkidømi úr tess hjálondum. Leopold kunngjørdi tí at hann vildi hava part av afrikansku kakuni, sum var Kongo.
Belgiska viðferðin av tess íbúgvum var milt sagt ræðulig, ein veruligur skamplettur í okkara vesturlendsku søgu.
Eg fari tí ikki at verja koloniserings tilgongdina og tess gerningar, men vil her vísa aftur ákæruna um at tess hugburður og náttura var kristin.
Leopold lærdi um kolonisering, eitt nú millum bretsku valdharrarnar í India. Í India eins og aðrastaðni, bygdi koloniseringin ikki á kristnu trúnnað. Evangelisering av uppruna fólkinum var í eina tíð við lóg bannað og annars frárádd. Hugburðurin móti uppruna íbúgvum bygdi oftani nógv meiri á filosofisku, vísindaligu vitanina og mentalitetin í Europa, sum kanska roknaði indarar og afrikanar meiri sum djór heldur enn menniskju.
Hetta brýtur jú fulkommuliga av við Kristindómin sum lærir at øll fólkasløg eru menniskju við einum og sama virði, har í ábyrgd okkara ikki liggur í at leggja undir okkum men gera lærisveinar og læra hesi orð og lívstíl Jesusar.
Einki í kolonisering hugburðurin fylgir grundleggjandi læru Jesusar.
Í veruleikanum vóru trúboðarnir ein tornur í holdinum hjá koloniserings valdinum, tí kristni boðskapurin førdi til framgongd sum lættliga kundi leggja kýlar í kolonisering tilgongdina, sum hevði fyri neyðini at tess undirsáttar vóru óvitandi og socialt aftanfyri.
Hetta sæst í brævið frá Leopold til trúboðarar í Kongu, har hann heitir á teir um ikki prædika Gud ella religión men at virka fyri áhugamálum hjá Belgia. Leopold skrivar í brævinum at fólki í Kongu longu hevur sínar gudar og sína religión.
Leopold heitir enntá á hesar trúboðarar um at misbrúka kristna tekstin till tess at halda upprunafólkunum niðri. Eitt nú við at læra tey setningin hjá Jesusi: 'sæl eru tey fáttæku' fyri at fólki skuldi vísa neyð síni nøgdsemi, sum er reina misbrúk av tekstinum og háðan av kristnu trúnnið.
Trúboðarar tyktust tó ikki vísa áhugamálum Leopolds vælvild. Trúboðarir skrivaðu brøv sum mótmæltu ræðugerðunum og aðrir varpaðu ljós á veruleikan alment, eitt nú føroyski trúboðarin Dollin.
Leopold og belgiska harkaliðið megnaði tó miklum strevi at trýsta alla mótstøðu niður, inkludera trúboðara felagskapir og katólsku kirkjuna og tað eydnaðist ómetaliga væl at tiga veruleikan munandi.
Í stuttum, hesir ræðuleikar umboða ikki Kristindómin, men rákið og hugburðin sum fylgdu ókristiligu glíðibreytini á teirri tíð.
Brævið hjá Leopold ljóðar soleiðis:


text:
Norski filminstruktørurin Kristoffer Borgli
hevur í samstarv við norska DJ'in Lindstrøm
, gjørt ein stuttflilm um tvær gentur, ið av óvart verða læstar inni í eini svimjihøll
. Tær sleppa ikki út, og enda við at vera í høllini í fleiri tímar. Tær fáa tíðina at ganga við at fortelja hvørjum øðrum søgur, gráta uppá kommando, tosa franskt, práta, dansa o.s.fr.
Søgan verður fortald á minimalistiskan
hátt, og frásøguhátturin er róligur, vakur, hugsunarsamur og poetiskur, og fær frítt spæl hesar 10 min. filmurin er.
Eg haldi, at filmurin er hugtakandi og vakur, og tónleikurin er feitur. Mær dámar væl Lindstrøm, og hevði gleðina at síggja hann upptraðka saman við songkvinnuni Christabelle á Roskilde Festival
2010. Eisini er tankin um at verða innilæstur í einari svimjihøll undrandi hugtakandi
.
Meira um Kristoffer Borgli: Heimasíða
, Vimeo


text:
Sunda kommunu hevur í nøkur ár givið út heiðurslønina "ársins mentanaravrik". Heiðurslønin kann vera givin einum einstøkum persóni ella felagsskapi, sum hevur framt okkurt serligt mentanaravrik í kommununi.
Fyri at fáa so nógv uppskot inn sum gjørligt, heitir kommunan tískil á einstaklingar, at senda inn uppskot til hvør skal vinna, og grundgeva fyri hví. Tey ið senda inn, kunnu vera dulnevnd um tey ynskja tað.
Freistin at senda uppskot inn er í dag. Uppskotini skulu sendast til sunda@sunda.fo. Nevndin tekur síðani støðu til innkomnu uppskotini.
Heiðurslønin verður handað á mentanardøgunum í Sunda kommunu, á setanarkvøldinum, tann 14. september, klokkan 19.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Skálafjørðurin hevur verið høvuðssætið hjá R7, síðan útvarpsstøðin sá dagsins ljós, sendimasturin í Nólsoy á myndini omanfyri, hevur verið tættasta hesin miðil hevur verið høvuðsstaðnum.
Tað er ikki sjáldan, at støðin er sett upp sum ein mótpolur til sonevndu høvuðsstaðarpressuna. Men hetta broyttist í dag, tá útvarpsstøðin hjá Peturi Jakobsen úr Søldarfirði, lat dyrnar og sendaran upp í húsunum hjá Skipara- og Navigatørfelagnum í Smærugøtu í Havn.
Myndina omanfyri hevur Ólavur Frederiksen tikið í gjárkvøldið. Vit á Tórsportalinum ynskja R7 vælkomnum til Havnar.


text:
Kendu orðini frá bretska punkbólkinum The Clash eru í dag meira viðkomandi fyri bretar enn nakrantíð: "Should I stay or should I go." Skulu vit fara ella skulu vit verða verandi.
Í dag er Bretland á fólkaatkvøðu. Atkvøðustøðini lótu upp klokkan 7 í morgun, og heilt ítøkiliga skal fólkið inn at svara spurninginum: "Should the United Kingdom remain a member of the European Union or leave the European Union?"
Veðrið á valdegnum hevur verið ógvuliga misjavnt. Í London og suður- og eysturpartinum av Onglandi hevur verið torusláttur og glopraregn. Sólskyn og ælaveður hevur verið í Skotlandi og Norðurírlandi, men annars er turt og klárari aðrastaðni, sigur BBC á degnum.
Tann sum fær meira enn helvtina av atkvøðunum hevur vunnið. So einfalt er tað – og tó so reisir svarið eina ørgrynnu av spurningum, tí fýra mánaðar langa valstríðið hevur sett djúp spor í bretsku tjóðina. Siga bretar "Leave", skulu samráðingar í gongd við ES um eina útliman, sum kann taka upp í 10 ár. Siga bretar "Stay" er kortini nógv upprudding at gera, tí valstríðið hevur víst eina tjóð, sum ræðist sína samtíð.
Tá ið atkøðustøðini steingja í kvøld, verða atkvøðukassarnir savnaðir og koyrdi til lokalu valnevndina á teimum 382 teljistøðunum, sum eru líka úr Norðurskotlandi til Gibraltar, har eitt valstað er. Tilsamans 46,5 milliónir veljarar hava skrásett seg.
Alt eftir, hvussu tætt tað verður, so verður endaliga úrslitið væntandi klárt umleið á middegi fríggjadagin. Úrslitið verður kunngjørt av the Chief Counting Officer, sum verður at finna í Manchester Town Hall.


text:
Eina ferðina var tað ein bóndi, sum tey róptu Kargi-Per. Hann átti stóran, góðan garð og nógvar blankar dálar í goymslum sínum. Men hann var so kargur, at ongantíð hevði hann tort at fáa sær konu, tí hann helt, at konur gingu og ótu dagin langan, ein bita her og annan bitan har, til alt var oytt burtur; og tað orkaði hann ikki at vita sær.
Men garðurin mátti røkjast, og tað gjørdist ikki, uttan hann hevði fólk at hjálpa sær. Húskallar var eisini dýrt at hava; tí teir ótu eisini, sneiðursettir. Kargi-Per var tí altíð illa heitin og gekk hvønn dag og leitaði eftir at fáa alt so bíligt sum gjørligt, men alt helt hann vera ov dýrt kortini.
Tá ið hann var komin upp í árini, og giktin var løgst á hann, helt hann, at tað hóast alt mundi vera tað frægasta at fáa sær eina konu, sum kundi hava eyga við øllum á garðinum. Men smákrevjin mátti hon vera, tí annars fór alt á ørmundarhúsið.
Ája, hann læt orð fella um hesa nýggju ætlan sína, og skjótt spurdist millum manna, at Kargi-Per ætlaði at fáa sær konu.
Hetta hoyrir eisini ein fátækur niðursetumaður, sum eigur eina unga dóttur. Hann talar við hana um hetta, men hon ber seg undan: ”Ein sovorðin gamalur kallur er einki fyri meg, sum eri so ung.” Men niðursetumaðurin gavst ikki, og at endanum fekk hann hana at skilja, at tað var tað beinasta fyri útkomu teirra, at hon gifti seg við hesum ríka stórbóndanum.
Ein góðan morgun, nú kemur Kargi-Per fram við niðursetuhúsunum. Gentan gongur á vegjaðaranum og goymir at gásum.
Samstundis bindur hon eina hosu, og alla tíðina talar hon við gæsnar: “Gæs, gæs, etið tykkum nú so feitar hjá henni, ið einki etur sjálv.”
Hetta hoyrir Kargi-Per og kemur beinanvegin so forvitin og spyr: “Hvør er tað, sum einki etur?”
“Tað eri eg,” sigur gentan.
“Hvussu ber tað til, at tú etur einki?”
“Tí, tað eru sjey munnar heima og bert føði til seks,” sigur gentan, “tí havi eg lært meg at umvera mat.”
“Hvørjum livir tú tá av?”
“Jú,” sigur gentan, “pápi mín hevur borað nøkur hol í ein stólpa miðskeiðis í stovuni, teimum súgvi eg luft úr, tað má vera føði í træluftini, tí eg haldi holdini.”
“Ja, tú er jú ikki so diddarak heldur,” sigur Kargi-Per og hyggur gjølla at henni. So harkar hann sær upp frá bróstinum og sigur:
“Ja, tú man hava hoyrt, at eg ætli at gifta meg, treingi til at faa onkran, sum kann hava eyga við øllum har á garðinum; og tú er ein vøkur genta. Hevði tú ikki viljað verið stórbóndakona?”
“Jú, hví ikki tað?” svarar gentan.
So halda tey brúdleyp, og hon flytur til garðs at vera matmóðir.
Kargi-Per borar fleiri hol í ein stólpa miðskeiðis í stovuni, so konan kundi súgva so nógva træluft, sum hon vildi.
Tað líður nakað frá. Men so ein dagin fer Kargi-Per til húskall sín, Niels, og sigur:
“Mær tykir, at konan er farin at draga á holdini nú í seinastuni; man hon nápa sær ein bita upp ímillum, hvussu heldur tú, eg kann fáa at vita tað?”
“Tað eigur at bera væl til,” heldur Niels. “Lat meg lora tygum niður í skorsteinin, so síggja tygum, um hon gongur og etur í køkinum.”
Hetta helt bóndin vera góð ráð, og so letur hann húskallin lora seg niður í skorsteinin í einum tog. Har hongur hann so og kagar.
Men Niels fer beinanvegin til matmóðurina og sigur, at hon má ansa sær ikki at eta í køkinum, tí bóndin hongur í skorsteininum og lúrir.
“Væl veri tær at lata meg vita tað,” sigur matmóðirin.
So sendir hon arbeiðskonurnar út eftir vátum torvi at leggja aftur at eldinum; tað gevur lítlan hita, men nógvan royk. Tá ið Niels heldur, at bóndin hevur hingið nóg leingi, fer hann á takið og dregur hann upp aftur. Tá ið hann kemur upp í ljósið, líkist hann einum blámanni og hevur fingið so fast, at hann má til songar.
“Át hon nakað?” spyr Niels.
“Nei, har át hon einki,” svarar Kargi-Per.
Aftur gongur ein tíð, so sigur bóndin:
“Tú, Niels, eg haldi, konan er vorðin upp aftur prúðari - rundar kinnar og hyldlig bæði aftan og framman, sum ein vøkur kona eigur at vera; og tað hevði alt verið í lagi, men alt meg gremur, at eg hugsi, hon gongur og etur. Hvussu heldur tú, eg skal fáa at vita tað?”
“Jú,” sigur Niels, “tú skal ikki taka fyri, hon situr ikki uppi í kamari sínum og skorar í seg. Har kemur eingin, so tað er óætlað, hvat hon hevst at. Men har stendur ein kista við dýnum; eg kann seyma tygum inn í eina og lata eitt kagingarhol vera á, so fáa tygum at síggja, hvat hon hevst at.”
Kargi-Per heldur, at hetta eru góð ráð, krýpur í kistuna og letur seg seyma inn í eina stóru dýnu.
Niels fer nú til matmóðurina og sigur, at hon má einki eta inni í kamarinum, tí bóndin liggur og lúrir innan í dýnuni.
“Væl veri tær, tú sigur mær tað,” sigur matmóðirin. So rópar hon arbeiðskonurnar og sigur:
“Takið allar dýnurnar uppi á kamarinum liggja, eg ræðist fyri, at tær verða møletnar, berið tær út í sólina og bangið tær væl og virðiliga.”
Genturnar vóru ikki býttari enn gentur flest; tær læðu og dragsaðu ta tungu kistuna við dýnunum út á geilar, hvølvdu burturúr og bangaðu og bardu av øllum alvi, meðan tær sungu so lystiliga, bóru so alt aftur á loftið.
Tá ið Niels fekk bóndan út úr aftur dýnuni, var hann so avbardur, at hann orkaði ikki at gapa.
“Át hon nakað?” spurdi Niels.
“Nei, har át hon einki,” grælaði Kargi-Per.
Niels studdi hann til songar, og har lá hann í átta dagar. Konan røkti hann av einlistum og segði við hann: “Hoyr, Per, tú skuldi ikki etið meir, enn eg eti, so hevði tú trivist betur.”
Tá ið Kargi-Per er aftur fyri seg komin, rópar hann aftur Niels til sín og sigur:
“Eg hugsi kortini, konan etur eitt sindur onkursvegna; nú søkka kjálkaholini í fiti, hetta er ikki rætt. Hvussu skal eg fáa tað at vita?”
“Ja ...” sigur Niels, “tá ið hon etur ikki í køkinum, ikki í kamarinum, og eingin á garðinum sær hana leggja bita í munnin, so má tað vera í kjallaranum, hon heldur til. Har stendur ein gomul øltunna, høvdu tygum farið niður í hana og kagað út gjøgnum spunsholið, so sóu tygum drúgvast, um tað er har, hon situr og rívur í seg.”
Kargi-Per heldur, at hetta eru hyggjuráðini og krýpur niður í tunnuna, Niels slær botnin í uppi yvir honum. So fer hann til matmóðurina og sigur:
“Ansa eftir, et einki í kjallaranum, tí bóndin situr í øltunnuni og kagar út gjøgnum spunsholið.”
“Væl veri tær, at tú sigur mær tað,” svarar matmóðirin og rópar arbeiðskonurnar:
“Tann gamla øltunnan, í kjallaranum stendur, er farin at rúka so illa, at tað slær fyri hjartað at koma henni nær. Farið, heitið vatn, gerið sterkan sápulút og stoytið tað gjøgnum spunsholið, so tað kann standa og bloyta, til tunnan verður rein.”
Genturnar læðu og fóru til verka, fingu fylt tunnuna. Tá ið tær vóru lidnar og farnar úr kjallaranum, kom Niels og sló botnin úr tunnuni, fekk bóndan upp aftur, so hann druknaði ikki. Men hann var næstan deyður, skáldaður um allan kroppin, og hann mátti beinan vegin til songar, lá ein heilan mánað.
Konan hjúklaði um hann av einlistum og helt við hann: “Tú overvar teg av hesum útferðunum,” - tí hvørja ferð hann skuldi lúra, segði hann seg fara út á ferð – “tú verður hvørja ferð sjúkur hjá mær, og tað eri eg ikki væl nøgd við.”
Tey høvdu tveir oksar standandi í fjósinum. Meðan Kargi-Per liggur sjúkur, sigur matmóðirin við húskallin:
“Hoyr, Niels, far á torgið við hasum oksunum og sel teir, pengarnar skal tú eiga sjálvur, tí tú hevur verið so makaleysur.”
Nielsi er ikki at eggja, hann fer beinanvegin við oksunum. Men tá ið bóndin er vorðin so frægur aftur, at hann kann stetla har um túnini, kemur hann eisini inn í fjósið ein dagin, og beinanvegin saknar hann oksarnar burtur. Eyguni vaksa í honum, og hann fer illa heitin tøssandi inn í køkin. Matmóðirin situr hendur í fang við eldin og ansar eftir, at ein grýta kókar ikki yvir.
“Hvar eru oksarnir?” spyr Kargi-Per.
“Eg havi etið teir,” svarar konan.
“Hvat sigur tú, hevur tú etið oksarnar?”
“Ja, eg fekk sovorðnan matarlyst alt í einum,” sigur hon sáttliga. “Tað er helst natúrin, sum lagar tað soleiðis. Nú havi eg barst ímóti og bert livað av luft øll hesi nógvu ár. Men sovorðið gongur bert eina tíð.”
“Ja, men húðirnar, góða kona, hvar eru húðirnar, tær kunnu tá seljast?” grætur Kargi-Per.
“Eg havi etið tær,” sigur matmóðirin, “horn og kleyvar eisini. Tað var herkið at fáa niður, men eg vann á tí. Verri er, at eg eri ikki mett enn, væl at vit hava ellivu grísar og tríggjarogtjúgu seyðir. Far og bið gentuna fara og skera ullina av teimum, so eg fái ikki krillhosta av henni, tí eg ætli at eta teir fyrst.”
Tá ið hon hetta hevði sagt, steinsvímaði bóndin á gólvið, og ikki vegir til at fáa hann at rakna við aftur. Einki at gera uttan at fáa hann til songar og skikka boð eftir lækna. Men einki batti, Kargi-Per doyði og varð borin út á kirkjugarðin. Einkjan setta eina dýra minnistalvu á grøvina hjá honum, og hevði hann ikki verið deyður, hevði hann iðrað seg í hel av tí.
Eftirsíður giftist einkjan við Nielsi, og tey liva enn bæði glað og væl nøgd.
Úr bókini ”Ævintýr 3”. Heðin Brú týddi. Føroya lærarafelag gav út í 1968.
Upprunaheiti: ”Nærig-Pær”. Jesper Ewald: Danske Folkeeventyr, Gyldendal 1954.


text:
Michelle Obama
Michelle LaVaughn Robinson Obama (fødd 17. januar 1964 í Chicago, IL) er fyrrverandi forsetafrúa í USA. Í 2008 eydnaðist tað Barack Obama at blíva forseti í USA; Michelle bleiv sostatt forsetafrúa í USA. Michelle Obama giftist við Barack Obama í 1992; fimm ár áðrenn hann varð valdur í senatinum fyrstu ferð. Hon er útbúgvin løgfrøðingur (Ph.d.) frá Harvard University og gjørdist advokatur í 1988. Í februar 2010 fór nationala átakið "Let's Move" av bakkastokki við Michelle Obama á odda [1]. Tankin er at lokalir skúlalærarir, læknar, sjúkrasystrar og foreldur í felag skulu lyfta uppgávuna at steðga rákinum at børnini gerast feitari og feitari. Og við hesum sannlíkindi fyri at gerast sjúkari. Herfyri stóð Michelle andlit til andlits við matvøruídnaðinum á ráðstevnu. Tað vóru teir kendu multinationalu matvørurisarnar Kraft Foods, Coca-Cola og onnur, hon hevði heitt á. Hon biðir matídnaðin m.a. lata minni av salti, sukri og feitti í matin og harafturat upplýsa betur um vøruna. Hon heitti inniliga á teimum um at skapa heilt nýggjar matvørur. At skera óneyðuga fyllu burtur og framleiða heilsubetri mat [2].
Í 2012 bergtók Michelle Demokratiska flokkin í USA og restina av USA við eini talu; hetta gjørdi hon við demokratiska konventið í Norðurcarolina. Hon læt millum annað ongan iva vera um, at maður hennara trýr upp á, at kvinnur sjálvar kunnu taka ábyrgd av egnum kroppi.


text:
”Medicinhusker”, ein kostnaðarfrí app
Nú er liðugt við at gloyma at taka tín heilivág. Við appini ”Medicinhusker” kanst tú fáa eina áminning til at taka heilivágin, tá tú skalt.
Hetta er ein app, sum fólk í øllum aldri kunnu brúka. Hon er sera brúkaravinarlig, og hon kann brúkast til persónar, ið taka nógvan heilivág, og til persónar, ið bert taka eitt slag av heilivági, t.d. p-pillarar. Í báðum førum kann tað vera torført at minnast til at taka heilivágin.
Appina kanst tú nýta á Iphone, Android og I-pad. Tú kanst taka hana niður av netinum, og hon kostar einki.
Tú stovnar tær ein brúkara og ritar teg inn.
Síðani kanst tú skriva tann heilivág, tú brúkar, inn á ein lista. Her kanst tú millum annað viðmerkja, hvør skamtanin skal vera, og nær heilivágurin skal takast. Síðani fært tú eina áminning hvørja ferð, tú eigur at taka heilivág, og kanst tú í tí sambandi vanga av, um tú tekur heilivágin, útsetur ella vísir hann frá tær.
Upplýsingarnar verða goymdar lokalt á tí tólinum, tú hevur valt at nýta til hesa appina.
Í appini er ein kalendari. Í hesum kalendaranum hevur tú eitt yvirlit yvir tann heilivág, tú skalt taka, og kanst tú eisini síggja her, um tú hevur minst til at tikið heilivágin.
Tú kanst eisini skriva títt blóðtrýst, blóðsukur og/ella tína vekt inn, so at tú eisini kanst fylgja við hesum. Til síðst kanst tú eisini seta eina notu inn, og her hevur tú 5 smiley at velja ímillum, sum siga, hvussu tín dagur hevur verið í mun til tína heilsu, t.d. pínu. Hetta kann eisini nýtast til at leggja eina áminning um, at tú t.d. skalt endurnýggja eina resept.
Kalendaran við upplýsingum kanst tú senda til eina teldupostadressu, og t.d. taka upplýsingarnar við til læknan, um tørvur er á tí.
Tú kanst stovna fleiri brúkarar, har tú ímillum annað kanst hjálpa hjúnafelaga ella børnum við at minnast til at taka heilivág.
”Medicinhusker” app´ini tørvar:
- iOS 6.0 ella eina nýggjari útgávu. Samsvarar við iPhone, iPad og iPod touch. App'in er framleidd til iPhone 5 (kann tó eisini brúkast til iPhone 4)
- Android 4.1 ella eina nýggjari útgávu
- Appin riggar sjálvt, um tú ikki ert á netinum.
Ver varug/-ur við, at tað kann taka langa tíð at dagføra nýggjan heilivág á heilivágslistan, um endadato er 1 ár ella meir.
Leinki til nýtsluvegleiðing:


text:
… tí Jesus kemur SKJÓTT aftur!!!
Og havið einkið samfelag við hini ófruktsomu verkini av myrkri, men heldur írættasetið teir.
( Ephesus 5:11 FKJ )
Paulus sigur við Timotheus í I. Tim. 1:18—20:
Hesa álegging líti eg tær til, sonur
mín Timotheus, samsvarandi
við prophetïunum sum fóru
áður á teg, at tú við teim máttirt
kríggja eina góða krígsførslu;
Haldandi trúgv, og góða samvitsku;
sum summir havandi lagt
burtur viðvíkjandi trúgv hava liðið
skipbrot:
Av hvørjum er Hy-me-næ´-us
og Alexander; hvørjar eg havi givið
upp til Satans, at teir mega læra
ikki at Guðs-spotta.
At Guðsspotta er at spotta GUÐ, ikki at siga nøkur sannleiks-orð um sleiskar pastorar, sum onkur vildi ynskt at tað týddi.
(Apropos tað, at mong vilja siga við meg, at eg Guðs-spotti við at tala ímóti syndunum hjá endatíðarinnar útvatnaðu navn-kristnu.)
Jesus sigur í Opinberingini 2:9:
Eg veit verk tíni, og trongslu,
og fátækdóm, (men tú ert ríkur)
og eg veit Guðsspottan teirra sum
siga teir eru Jødar, og eru ikki,
men eru synagoga Satans.
Paulus ávarar okkum í II. Corinth 11:3—4:
Men eg kvíði fyri, bara ikki við
nøkrum midlum, eins og høggormurin
tøldi Evu gjøgnum sniðfundni
sína, soleiðis sinni tykkara
skuldu verðið spilt frá einfaldleikanum
sum er í Christi.
Tí um hann sum kemur
prædikar ein annan Jesus, hvønn
vit hava ikki prædikað, ella
um tit móttaka ein annan anda, hvønn
tit hava ikki móttikið, ella ein
annan gleðiboðskap, hvørjum tit
hava ikki tikið ímót, tit máttu væl
borið yvir við honum.
Paulus ávarar okkum í II. Corinth 11:13—15:
Tí slíkir eru falskir apostlar,
svikafullir verkamenn, umbroytandi
seg sjálvar yvir í apostlar
Christs.
Og eingin undran: tí Satan
sjálvur umbroytist yvir í ein ljóseingil.
Tessvegna er tað eingin mikil
lutur um tænarar hansara eisini
verði umbroyttir sum tænararnir
av rættvísi; hvørs endi skal verða
samsvarandi verkum teirra.
Paulus ávarar okkum í Galatarunum 1:6—9:
Eg undrist at tit eru so skjótt
burtfluttir frá honum sum kallaði
tykkum inn í náði Christs, at einum
øðrum gleðiboðskapi:
Sum er ikki ein annar; men
tað veri summir sum órógva tykkum,
og vildu skemmað gleðiboðskap
Christs.
Men tó vit, ella ein eingil frá
himni, prædiki tykkum nakran
annan gleðiboðskap enn tann
sum vit hava prædikað tykkum,
lat hann vera forbannaður.
Eins og vit søgdu áður, so
sigi eg nú aftur, Um nakar maður
prædiki tykkum nakran annan
gleðiboðskap enn tann tit hava tikið
við, lat hann vera forbannaður.
Paulus ávarar okkum í II. Timotheus 3:1—9:
HETTA viti eisini, at í hinum
síðstu døgum skulu
koma váðasamar tíðir.
Tí menn skulu vera elskarar
síns egna sjálvs, ágirndarsamir,
reyparar, hugmóðigir, Guðsspottarar,
óhoyriligir móti foreldrum,
ótakksamir, vanheilagir,
Uttan náttúrligan alsk, sáttmálabrótarar,
falskir ákærarar,
ósærstýrligir, harðligir, vanvirðarar
av teim sum eru góðir,
Svíkjarar, framlopnir, uppblásnir,
elskarar av njótingum
meira enn elskarar av Guði;
Havandi ein form av gudiligleika,
men avnoktandi kraftina av honum:
frá slíkum vend burtur.
Tí av hesum slagi eru teir
sum sníkjast inn í hús, og leiða
til fanga fjákutar kvinnur løddar
við syndum, leiddar burtur við
ymsum lystum,
Altíð lærandi, og aldri førir
fyri at koma til kunnleikans um
sannleikan.
Nú, eins og Jan´-nes og Jam´-
bres stóðu ímóti Mósesi, soleiðis
standa eisini hesir ímóti sannleikanum:
menn av spiltum hugum,
afturrekingar viðvíkjandi trúnni.
Men teir skulu ikki fara longur
fram: tí dárskapur teirra skal
verða eyðsýndur øllum
monnum, eins og teirra eisini varð.
Paulus áleggur Timotheusi í II. Timotheus 4:1—5:
EG áleggi tær tessvegna frammi
fyri Guði, og Harranum Jesusi
Christi, hvør døma skal hinar livandi
og hinar deyðu við birting
sína og kongadømi sítt;
Prædika orðið; ver í klárstøðu
í tíð, uttanfyri tíð; írættaset, harta,
formana við allari langmóð og
Guðslæru.
Tí tann tíð vil koma, tá ið teir
vilja ikki úthalda heilnæma Guðslæru;
men eftir sínum egnu lystum
skulu teir hópa til sín sjálvs frálærarar,
havandi skriðandi oyru;
Og teir skulu venda burtur oyrum
sínum frá sannleikanum,
og skulu verða vendir at fáblum.
Men vak tú í øllum lutum,
halt út líðingar, ger evangelists
verk, ger fult prógv um tænastu
tína.
Paulus sigur í I. Corinth 5:1—5:
TAÐ verður javnan fráboðað
at tað er hordómur tykkara
millum, og slíkur hordómur sum
verður ikki so mikið sum nevndur
Heidninganna millum, at ein skuldi
havt ektakonu faðirs síns.
Og tit eru uppblásnir, og hava
ikki tíansheldur harmast, at hann
sum hevur gjørt hesa gerð, mátti
verðið tikin burtur frá ímillum
tykkara.
Tí eg sanniliga, sum fráverandi
í likami, men hjáverandi í anda,
havi dømt longu, sum um eg var
hjáverandi, viðvíkjandi honum ið
hevur soleiðis gjørt hesa gerð,
Í navni várs Harra Jesu Christs,
tá ið tit eru savnaðir saman, og
andi mín, við kraft várs Harra Jesu
Christs,
At geva upp ein slíkan til
Satans til oyðileggingina av kjøtinum,
at andin má verða frelstur
á degi Harrans Jesu.
Leyslivarar eiga vit ikki eingong at eta saman við, men koyra slíkar BURTUR FRÁ OKKUM
Paulus sker tað út í papp í I. Corinth 5:9—13:
Eg skrivaði til tykkara í einum
epistli ikki at samlagast við
leysalívsmenn:
Tó ikki samanumtikið við
leyslivarar hesa heims, ella við
hinar gírigu, ella peninganoyðarar,
ella við avgudadýrkarar;
tí tá máttu tit neyðugt farið út úr
heiminum.
Men nú havi eg skrivað til
tykkara ikki at halda samlag, um
nakar maður sum er kallaður
ein bróðir, veri ein leyslivari,
ella gírigur, ella ein avgudadýrkari,
ella ein illmælismaður, ella ein
drykkjumaður, ella ein peninganoyðari;
við slíkum einum nei
ikki at eta.
Tí hvat havi eg at gera at
døma teir eisini sum eru uttanfyri?
døma ikki tit teir sum eru
innanfyri ?
Men teir sum eru uttanfyri
dømir Guð.
Tessvegna beinið burtur frá ímillum
tykkara handa vonda persón.
TESSVEGNA farandi frá
byrjanarsetningunum av
Guðslæru Christs, latum okkum
fara víðari framat fullkominleika;
ei leggjandi aftur grundvøllin av
umvending frá deyðum verkum,
og av trúgv mótvegis Guði,
2 Av Guðslæruni um dópar,
og um handaálegging, og um
uppreisn av hinum deyðu, og um
ævigan dóm.
3 Og hetta vilja vit gera, um
Guð loyvi.
(Heb. 6:1-3)
(Sitatini eru úr fyrstu útgávu av FKJ N.T.)


text:
Símun á Høvdanum setti í morgun nakrar spurningar til Svimjisamband Føroya og beinleiðis til undirritaða, í grein við yvirskrift “Løgin úttøka til HM í svimjing”. Hann fekk skrivligt svar frá mær í morgun, og velji eg so nú at svara eisini alment her, síðani eg ikki frætti aftur.
Símun skrivar í innganginum, at “Triggir svimjarar blivu úttiknir til HM á stuttgeil í Kanada í desember, men eg haldi har mangla ein ella tveir svimjarar at koma við til Kanada”.
Hetta skal hann sjálvsagt hava rætt til at halda. Men, orðingin í kravtíðarskipanini er eftir okkara tykki rættiliga greið, sum hann sum tá formaður í Ægir fekk sendandi hin 27. august í ár, og sum hartil hevur verið at lesa her á hesari heimasíðu síðani hin 30. august:
“Til HMS kann hugsast at SSF úttekur eyka svimjarar, soleiðis at tey eru íalt tríggir (3) svimjarar, og í øllum førum ein (1) av hvørjum kyni, um færri enn trý (3) klára kravtíð. Juniorar kunnu væl koma upp á tal, serliga um færri enn tríggir (3) seniorsvimjarar klára kravtíð.”
Sí http://www.ssf.fo/2016/08/30/kravtidir-til-njm-nm-og-hms-2016/
Teir vóru tveir mannligir svimjarar sum kláraðu kravtíð til HMS 2016, og var møguliga eykavalið hjá okkum í SSF tí náttúrliga ein kvinnuligur svimjari, um vit vildu fylgja teimum treytum sum vit í august høvdu fráboðað; og sum eg hartil í telduposti til Símun og hinar formennirnar um kynsbýti ísv HM royndi at útgreina hin 8. november.
Úr teldupostinum hin 8. november:
So, tað stutta av tí langa er, at vit í starvsnevnd SSF ynskja at tryggja báðum kynum umboðan eisini á HM á stuttgeil 2016 í Kanada, sum á HM á langgeil 2017 í Budapest.
Sum er hava tveir svimjarar klárað kravtíð til HM í Kanada: Pál Joensen og Óli Mortensen. Og tað er tí nærliggjandi at vit taka út í øllum førum eitt konufólk afturat, til at koma upp á teir tríggjar svimjararnar sum FINA stuðlar okkum við fíggjarliga, um eingin afturat klárar kravtíð.
Um nú tríggir ella fleiri mannligir svimjarar klára kravtíð til HM í Kanada, so hava vit eina nýggja støðu, sum kann merkja at vit ikki taka nakað konufólk út.
Sum útgangspunkt ynskir SSF tó at stuðla og stimbra menningina av bæði okkara mannligu og kvinnuligu svimjarum, óansæð um annað kynið ikki stendur seg líka væl í mun til heimsstøðið. Og tí hella vit til at taka út svimjarar av báðum kynum, um nakar skal takast út afturat.
Til spurningarnar sum Símun setur mær beinleiðis, svaraði eg honum í morgun:
- Hvussu hava tit úttikið svimjararnar til HM í Kanada? – Sambært fráboðaðu kravtíðarskipan
- Var kappingin í Tórshavn úttøkukapping til HM? – Nei, vit høvdu sum vant ongar beinleiðis ‘úttøkukappingar’ til HM, men í staðin eitt kravtíðarskeið
- Hví verða bestir svimjarar júst nú ikki tiknir við?– Tí kravtíðarskipanin ásetur, at kravtíðarskeiðið til HMS 2016 er frá 2. desember 2015 til 20. november 2016.
Kravtíðarskipanin nú er ikki nakað nýtt og slóðbrótandi, í mun til undanfarin ár. Tað sæst til dømis við at samanbera skrivini um kravtíðarskipanirnar frá 2015 og 2016, har einasti týðandi munur er nevnda reglubrot um møguliga eyka úttøku og juniorar, umframt sjálvsagt dagførdar tíðir og dagfestingar.
ssf-kravtidir-til-njm_nm_ems-2015.pdf
ssf-kravtidir-til-njm_nm_hms-2016.pdf
Tað er gott og neyðugt at fáa afturmeldingar, og tað serliga um tær koma í góðari tíð, og áðrenn tað endar sum nú í og undir greinini á Norðoya Portalinum, við at úttikin og ikki-úttikin verða viðgjørd alment við navni. Her haldi eg at fleiri av hesum annars skilagóðu monnum gloyma, at talan er um rættiliga ung menniskju.
Vit í Svimjisambandinum kunnu ikki annað enn royna at gera eina so fræga kravtíðarskipan sum gjørligt, út í frá teimum førleikum sum vit hava og teimum afturmeldingum sum vit fáa, og so annars at halda okkum til tekstin. Eg tori ikki at hugsa um hvussu skilið hevði verið, um vit fyrst høvdu ásett eitt kravtíðarskeið, fyri síðani nú at hava tikið út sum um at stevnan í Havn var úttøkustevnan.
Við svimjikvøðu
Rókur


text:
Nýggjastu tíðindini
Melda til tíðindabræv
Tíðindi - 24. februar 2016
Frá 14. mars til 20. juni skipar FSF fyri B4-venjaraskeiði. Hetta er sama skeið, ið vanliga verður nevnt Slóðarin, og B-próvtøkan er nú eisini partur av skeiðnum
Teir 20 luttakararnir, saman við Peturi Simonsen frá FSF, sum í juni í fjør fingu B-prógv - Mynd: Hans Erik Danielsen
Frá mánadegnum 14. mars til 22. juni skipar Fótbóltssamband Føroya fyri B4-venjaraskeiðið. Og sum nakað nýtt, so verður B-próvtøkan nú partur av skeiðnum.
B4-skeiðið byrjar mánadagin 14. mars kl 17:00 í FSF-húsinum í Havn. Síðani verða felags samlingar 11. apríl, 2. mai og 23. mai, meðan seinasta samlingin verður mánadagin 20. juni.
Hvør samling er umleið hálvan fjórða tíma, har tann meira ástøðiligi parturin av B4-venjaraskeiðinum verður viðgjørdur. Harumframt eru fýra vitjanir úti í felagnum hjá einstaka luttakaranum, har venjing og persónlig vegleiðing er á skránni – tann meira praktiski parturin.
B4-venjaraskeiðið er ætlað teimum, ið hava tikið B3-skeiðið ella sonevnda R-skeiðið. Fyri at luttaka á B4 er eisini neyðugt, at viðkomandi er venjari hjá "hóskandi" liði, og skal hetta eisini viðmerkjast í tilmeldingarskjalinum.
Sum áður nevnt, so verður B-próvtøkan nú partur av B-venjaraskeiðnum. Hetta verður skipað soleiðis, at til vitjanirnar í viku 18-21 verður praktiska próvtøkan á skránni, meðan teoretiska próvtøkan verður í viku 22-24.
Tilmeldingarfreistin til B4-venjaraskeiðið er mikudagin 2. mars 2016.
Meira fæst at vita um skeiðið, við at venda sær til Petur Simonsen, tel. 29 19 77, ella petur@football.fo.
Tilmeldingarskjal


text:
Áki til Evropacup í Norra
Um vikuskiftið verður Evropacup í boccia, kappingini verður i Hamar. Fyri Føroyar luttekur Áki Joensen, og hann spælir í bólkinum BC3. Bocciaspælarar verða bólkaðir alt eftir breki, og teir kappast í fýra ymiskum bólkum.
Áki hevur vant nógv til hesa kapping, og hann vónar at fáa eitt gott úrslit. Talan er um eina kapping á høgum støði, tí um eitt ár vera Paralympisku Leikirnir (PL), og kappingin Hamar er ein liður í fyrireikingunum til stóru leikirnir. Spælarar hava møguleika at ogna sær stig, so tey kunnu røkka PL-krøvunum.
Úrslitini frá kappingini koma á heimasíðuna hjá ÍSB.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Victor Danielsen
Victor Danielsen (28. mars 1894 í Søldarfirði - 2. februar 1961 í Fuglafirði) var ein føroyskur trúðboðari innan Brøðrasamkomuna og bíbliutíðari. Hann var útbúgvin lærari.
Innihaldsyvirlit
Lívsleið[rætta | rætta wikitekst]
Victor Danielsen gekk á læraraskúla í Havn 1911 - 1914, tá hann fekk prógv sum bestur av teimum 10, sum tá fingu prógv. Skúlatíðina í Havn hevði hann nakað av sambandi við heimamissiónina og serliga danska trúboðaran hjá heimamissiónini, Ryving-Jensen. Hesa tíðina upplivdi hann eina andaliga kollvelting, sum fullkomiliga broytti hansara lív. Eftir lokið prógv gjørdist hann lærari við skúlarnar í Søldarfirði, á Glyvrum og í Lamba, men gavst sum lærari longu 6 - 7 mánaðir seinni og fór at virka sum trúboðari. Í 1916 breyt hann við kirkjuna, tá hann saman við øðrum varð doyptur á sjónum í Søldarfirði, og eftir tað gjørdist hann ein hin ídnasti trúboðarin hjá Brøðrasamkomuni. Í 1920 giftist hann Henrikku Malenu f. Olsen úr Søldarfirði. Í 1928 fluttu tey til Fuglafjarðar, fyrst í eina lítla íbúð í samkomuhúsinum Siloa, og í 1933 fluttu tey í egin hús við Gjógvará í Fuglafirði.
Victor Danielsen var sera virkin trúboðari, og umframt at vera virkin í samkomuni í Siloa í Fuglafirði ferðaðist hann víða um landið og prædikaði.
Bókmentaliga avrik Victors var fyrst og fremst bíbliutýðingin. Hitt Nýggja Testamentið kom út í 1937 í týðing Victors, og í 1949 kom øll Bíblian út í hansara týðing - nú við nýtýddum Nýggja Testamenti.
Victor umsetti umleið 870 sálmar, og sjálvur yrkti hann 27 sálmar. Umframt bíbliu og sálmabók skrivaði Victor Danielsen 2 skaldsøgur: Aðru ferð (1927) og Nei, lyftið sveik ikki (1947). Hann týddi úti við 20 bøkur. Allar bøkur hansara hava andaligt innihald og eru partur av trúboðanarvirki hansara. Gjøgnum bókmentaliga arbeiði sítt, serliga gjøgnum bíbliutýðingina og sálmabøkurnar, fekk Victor Danielsen stóra ávirkan á Brøðrasamkomuna í Føroyum og á føroyskt samkomu- og kirkjumál.
Tann 28. september 2008 varð standmynd av Victori Danielsen avdúkað í Fuglafirði. Tað er listamaðurin Hans Pauli Olsen, ið hevur gjørt standmyndina.
Bókmentalig avrik[rætta | rætta wikitekst]
Í sálmabókunum, ið Victor Danielsen hevur latið úr hondum, hevur hann týtt ella yrkt meginpartin av sálmunum, men ikki allar.
- 1920 "Sálmar"
- 1922 "Sálmar" (økt útgáva)
- 1923 J. R. Cacduff: "Hin trúfasti lovarin", týdd úr donskum
- 1923 "Nýggir Sálmar"
- 1926 "Songbók fyri børn"
- 1926 G. Thornton: "Fra vantroen til Kristus", týdd úr enskum til danskt
- 1927 V. Danielsen: Aðru ferð; fyrra skaldsøga hansara - og 2 skaldsøgan á føroyskum.
- 1932 "Guds Fólks Songbók" (endurprentað 1942 og 1946)
- 1933 "Útvaldir Sálmar"
- 1937 "HITT NÝGGJA TESTAMENTI
- 1939 "Evangelisk Songbók (endurprentað 1946)
- 1942 "Nýggir andaligir songir"
- 1946 "Nýggir andaligir songir (økt útgáva)
- 1946 John Bunyan: "Pílagrímsferðin", týdd úr enskum
- 1947 V. Danielsen: "Nei, lyftið sveik ikki", seinna skaldsøga hansara
- 1947 O. Walton: "Tikin ella latin eftir", týdd úr enskum
- 1948 O. F. Walton: "Tá ið Eingil fylti, týdd úr norskum;
- 1949 "BÍBLIAN", kom út fyrstu ferð á føroyskum tann 19. mars, útgivin av Hinum føroyska bíbliugrunninum, ið var stovnaður í hesum sambandi. Hon var umsett eftir norskum (bæði nýnorskt og bókmál), donskum, íslendskum, svenskum, 2 enskum og 2 týskum týðingum umframt at Nýggja Testamenti í týðing Jákup Dahls hevur verið tøkt).
- 1949 "Nýggir andaligir songir (økt útgáva)
- 1949 John Bunyan: "Ómetalig náðin", týdd úr enskum
- 1949 Silas K. Hocking: "Einglar hansara", týdd úr enskum, seinni útgivin undir heitinum "Benny hennara"
- 1950 John Bunyan: Hin heilagi bardagin", týdd úr enskum
- 1950 D. L. Moody: "Himmalin", týdd úr enskum
- 1950 Ókendur høvundur: "Ein jólasøga", týdd úr norskum
- 1951 Amy Le Feuvre: "Bilsnir synir", tydd úr enskum
- 1951 Mary Carter: "Mary Jones og Bíblia hennnara", týdd úr enskum
- 1951 C. H. Spurgeon: "Alt av náði", týdd úr enskum
- 1952 "Songbók Guds Fólks"
- 1957 Guðrun Lárusdóttir: "Tríggjar smásøgur", týdd úr íslendskum
- 1957 Mrs. Bird: "Við Gudi er smátt stórt", týdd úr enskum
- 1957 Newmann Hall: "Kom til Jesus", týdd úr norskum
- 1957 C. H. Spurgeon: "Við hitt tronga portrið", týdd úr enskum
- 1961 Ókendur høvundur: "Hygg á Jesus", týdd úr donskum
Aðrar útgávur:
- 1964 V. Danielsen: "Frelsari mín", savn við kristiligum greinum, ið Victor Danielsen skrivaði í 14. september seinasta árið áðrenn hann doyði
- 1992 "Talur eftir Victor Danielsen" - bók við talum, sum eru tiknar upp á band frá 1949 til 1960.
Afturat hesum skrivaði hann fleiri smárit og greinar, og almanakkan "Ráðgevari mín" fór hann at geva út í 1937. Hann var komin í 25. árg., táið Victor doyði. "Ráðgevari mín" kemur framvegis út hvørt ár.
Keldur[rætta | rætta wikitekst]
- Victor Danielsen - 100 ára minnisrit (1994)
- Árni Dahl: Bókmentasøga II; Forlagið Fannir (1981)
- Zacharias Zachariassen: Bíblian á føroyskum í hálva øld; Forlagið Leirkerið, Gøtu (2000)


text:
“Hon er í trongari troyggju, og skjúrti ið er ov stutt. Soooo stutt!"
Dámi so væl handan sangin, veit ikki hví. Eg blívi onkursvegna so forvitin av honum, hvør man handan gentan vera, sum gongur í so trongari troyggju? Eg síggi fyri mær eina unga damu, sum hevur verið í gomlu klædnagoymsluni hjá ommuni, og funnið eina lítla skipstroyggju fram frá “gemmerne”, og skjúrtið er kanska úr vínreyðum rugskinni. Ná, men tað var slett ikki tað sum eg skuldi skriva um, men tá eg skuldi skriva um mín nýggja frakka, poppaði hasin sangurin upp í høvdinum.
Tað var soleiðis, at eg fór í SMS seinasta vikuskifti at keypa klæðir til dóttrina. Hon manglaði nýggj regnklæðir, buksir og sokkabuksir. So, tá eg hevði keypt tað, datt eg um ein dýnujakka til elsta sonin, fyri lítið og lætt. Hann mátti eg keypa.
So burdi eg pakkað saman og farið í bilin. Men, eftirsum eg nú var har, so kundi eg líka stinga høvdið inn í ein av klædnahandlunum til kvinnuna, bara fyri líka at seta fingurin á pulsin, um eg manglaði okkurt sum eg ikki visti av. Okkurt smávegis til garderobuna kanska.
Og so hekk hann har, myrkablái ullfrakkin í trenchcoatstíli. Eg kundi líka royna hann. Eg visti longu, tá eg tók hann av stativinum, at eg fór at keypa hann. Onkuntíð veit man tað bara.
Eg sá fyri mær, hvussu væl hann fór at rigga til mín, ein kaldan heystardag, tá eg var í lekrum leðurlookbuksum, og hasum vínreyðu skinnstivlunum, sum eg bara hevði sæð í einum handli, men sum eg ikki hevði keypt enn, og heldur ikki visti um eg kundi keypa, nú eg hevði keypt so nógv annað. So burdi eg havt hárið leyst, tá eg brúkti hann, tí tað gevur bara okkurt eyka, akra sum, man bara hevur tveitt seg í okkurt og ikki havt tíð at styla hárið, sum man hevur brúkt langa tíð til at styla, fyri at fáa tað at síggja so natúrligt út sum møguligt. Eg gleddi meg!
So var tað líka tað. Eg síggi altíð fyri mær, at tá eg keypi okkurt nýtt, so verði eg nýggj. So skifti eg stíl, eg verði hin stílreina, altíð tjekkaða, sum riggi væl hvønn dag. Tað er bara tað, at tá man fer út av hurðini á morgni, so er tað so natúrliga behagiligt at lata seg í sneakers og onkra opna troyggju, sum hongur har á knakanum. Og tá riggar nýggi frakkin slett ikki til. So tað má tilpassast nær man skal í hann. Man kann ikki bara lata seg í hann og vera í sneakers afturvið.
Og heldur ikki ósminkað, og við fesjuttum hári.
So er tað eisini tað, at man má hanga hann í skápið eina tíð, áðrenn man fer at brúka hann fast, tí annars sær maðurin, at man hevur keypt okkurt nýtt, sum er óneyðugt, í hansara verð. So tað krevur snildi at fáa hann út í ljósið, uttan at hann varnast, at hann ikki hevur verið har allatíðina.
Hvør segði, at tað skuldi verða lætt?


text:
Magn er til reiðar at hjálpa samgonguni at røkka gyltu málum sínum um einar orkugrønari Føroyar, nú SEV alment hevur boðað frá, at elfelagið tekur fyrivarni í ætlanunum at byggja grønu orkukeldurnar út. Hetta tí felagnum er álagt at lækka elprísin við fimm oyrum á nýggjárinum.
Eftir ætlanunum skal øll elnýtsla á landi í seinasta lagi í 2030 skal koma frá varandi orkukeldum, men tað hevur leingi verið greitt, at SEV einsamalt ongan møguleika hevur at røkka hesum málinum.
Hetta hava vit á Magn fleiri ferðir áður gjørt greitt og samstundis bjóðað okkum fram at vera við til at lyfta uppgávuna, uttan at politiski myndugleikin tó hevur tikið ímóti útrættu hondini.
Men tilboðið hjá Magn stendur við og er meira aktuelt nú enn nakrantíð áður.
Tað einasta, ið krevst, er, at atgongdin at framleiða streym inn á elnetið hjá SEV verður liberaliserað, og møguleiki verður hjá nýggjum framleiðarum at selja streymin beinleiðis til brúkaran í fríari og opnari kapping.
Frí kapping merkir, at fleiri herðar verða at lyfta uppgávuna og elvir samstundis til bíligari el til endabrúkaran.
Um Heilsu- og Innlendismálaráðharrin, ið eisini umsitur orkumál, og politiski myndugleikin annars síggja álvaran í málinum og vilja, at tað skal bera til at røkka gyltu málunum hjá samgonguni, eigur henda liberaliseringin av atgongdini til elnetið at kunna fremjast eftir stuttari tíð.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Enska heiti: Master of Social Science, stytt M.S.Sc. in History
Lestrartíð: 2 ár
Umsóknarfreist: 1. juli
Skúlabyrjan: august
Útbúgvingarstovnur: Fróðskaparsetur Føroya
Útbúgvingarstaður: Tórshavn
Málið við útbúgvingini er, at tann lesandi ognar sær førleikar á altjóða støði innan vísindalig ástøði og háttaløg, men samstundis eisini ein sjálvstøðugan fakligan profil. Grundað á eina problemorienteraða, tvørvísindaliga tilgongd, tætt samstarv millum studentar og granskarar á deildini, og starvslæru, mennir studenturin eitt sjálvstøðugt arbeiðslag.
Masterlæra er ment við tí fyri eyga, at tann lesandi skal kunna ogna sær førleikar á einum høgum altjóða støði innan eitt fakøki, men samstundis er fyrilit tikið fyri, at hvør lesandi kann ogna sær sín egna sjálvstøðuga fakliga profil.
Søga fevnir um menniskjans samspæl við søguligar og samfelagsligar treytir, og hvussu hetta samspæl knýtir saman fortíð og samtíð við atliti at tí, at skilja søguligar samanhangir og egna samtíð.
Útbúgvingin, M.A í Søgu, tekur samfelagið sum skipan til viðgerðar og greinar samfelagsins strukturar og organisatiónsformar, herundir stovnar, teirra bygnað, stýring og søguligu menning.
Lestrarøkið fevnir um menniskjans samspæl við søguligar og samfelagsligar treytir, og hvussu hetta samspæl knýtir saman fortíð og samtíð við atliti at skilja søguligar samanhangir og egna samtíð.
Nógv av samskiftinum fer fram á enskum/skandinaviskum máli, herundir uppgávuskriving.
Kravið um at vera til staðar á stovninum er hægri enn undir vanligum universitetslesnað.
Útbúgvingin tekur tvey ár. Í fyrstu lestrarhálvu verður dentur lagdur á teori og metodu innan ymisku fakøkini. Ein týdningarmikil partur av hesi lestrarhálvuni er arbeiðið í einum fakligum starvsfelagsskapi, har tann lesandi, m.a. saman við øðrum lesandi og vísindastarvsfólkum, kemur at arbeiða við ávísari granskingarverkætlan.
Í aðru lestrarhálvu verður farið á útlendskt universitet, har tann lesandi lesur útvald fak innan sítt serøki.
Í triðju lestrarhálvu fer tann lesandi í praksislæru. Hetta merkir, at grundað á avtalu millum tann lesandi og ein stovn ella virki, granskar tann lesandi eina fakliga viðkomandi uppgávu, samstundis sum hann ella hon eisini luttekur í vegleiðing og metoduskeiðum á Setrinum. Ein minni partur av lestrarhálvuni er hartil ein teoretisk og metodisk fyrireiking til masterritgerðina.
Í fjórðu lestrarhálvu er sjálvt arbeiðið við masterritgerðini við atknýttari vegleiðing.
Bachelorútbúgving í søgu ella samfelagsvísindi frá Fróðskaparsetri Føroya.
Bachelorútbúgving í søgu ella samfelagsvísindi frá øðrum hægri lærustovni, har royndir við problemorientering og tvørvísindaligum arbeiði er ein fyrimunur.
Lesandi við øðrum førleikum, tó í minsta lagi bachelorstigi, kunnu eisini søkja um upptøku.
Ein fakliga sterk søguvísindalig útbúgving, grundað á vitan og royndir frá bæði altjóða viðurskiftum og úr føroyska samfelagnum, gevur hollar førleikar at starvast við leiðandi og analytiskum uppgávum innan bæði privata, almenna og sjálvbodna sektorin í samfelagnum.
Eftir lokna masterlæruútbúgving hevur tann lesandi bygt sær upp holla vitan um týdningarmestu viðurskiftini innan søgu- og samfelagsfrøðiliga fakøkið, grundað á nýggjastu fakligu vitanina.
Próvtakarin hevur fingið førleikar í at seta kritiskar spurningar, í gjølliga at greina ymisk samfelagsviðkomandi evni og at framleiða viðkomandi vitan innan sítt fakøki. Hann ella hon kann arbeiða problemorienterað og tvørvísindaligt á einum høgum fakligum stigi og loysa sjálvstøðugar uppgávur og leiðslu á hægsta stigi, eins og viðkomandi kann arbeiða væl saman við øðrum í arbeiðsbólkum.
Harumframt kann próvtakarin taka á seg miðlan av gransking og av granskingargrundaðari vitan, umframt kjakast um hesi viðurskifti við fakfelagar, eins væl og við ikki-serfrøðingar. Hann ella hon kann taka á seg greiningaruppgávur vegna privatar, almennar ella sjálvbodnar stovnar, her undir at finna væl grundaðar loysnir á kompleksar samfelagsligar avbjóðingar.
M.A í søgu gevur møguleika fyri at fara undir ph.d.-lestur.
Fróðskaparsetur Føroya - www.setur.fo.
Tú kanst venda tær til Firouz Gaini, útbúgvingarleiðara, firouzg@setur.fo, tlf 299438.


text:
Advents kalendarin – Lúka nummar 4
So er 4 og seinasta lúkan í ársins jólakalendara á blogginum klár. Temaði í ár hevur verið “Ein glaður gevari” og er hettar nakað, ið liggur mær nær at hjartanum. Jólagávur og gávur yvirhøvir, nýtast ikki at verða tað dýrasta, flottasta ella nýggjasta – ein gáva sum er givin við umsorgan og gleði er ein góð gáva. Her á blogginum havi eg valt at burturluta 3 gávur hvørja ferð og hesu ferð er einki undantak, ein til tín og ein til tvey onnur tú ynskir at gleða.
Vinningurin hesa ferð er aftur ein frá mær sjálvari og eru tað 3 gávukort áljóðandi 500 kr hvørt.
Gávukortini kunnu nýtast bæði upp á plakatur ella myndatøku frá Olafsdóttir Photography .
Fyri at vera við í kappingini skalt tú gera fylgjandi :
1 . Dáma síðuna Olafsdóttir (@byolafsdottir) á Facebook
2. Tagga tvey á Facebook, ið tú vilt deila vinningin við.
Visti tú annars at plakatirnar hjá Olafsdóttir kunnu nú keypast føroysku webshoppini prull.fo, har tú kanst bíleggja beinleiðis til hurðina her í Føroyum ?
Plakatirnar annars kunnu fáast til keyps á hesum støðum:
Atlantic Pane – Kollafjørður
Myndlist – Tórshavn
Flora – Klaksvík
Várperla – Runavík
Eisini havi eg pop up handil saman við FíL í Vágsbotni framm til jóla, sí meira kunnen her : https://www.facebook.com/filolafsdottir/
(Um tú ikki hevur facebook, ert tú vælkomin at skriva sum viðmerking til hendan bloggin, hvønn tú vilt deila vinningin við)
Vinnarin verður funnin Sunnukvøldið 24. desembur kl 21.00 <3
Vinnarin seinast gjørdist Sarita G. Joensen, ið ynskti at deila vinningin við Vinny og Lenu. Vinnarin hevur fingið beinleiðis boð.


text:
So upprann dagurin, har NSÌ veruliga sleppur at royna seg. Dysturin ímóti Dinamo Minsk er kl 18.30 í kvøld, og hevur NSÌ nú møguleikan at spæla seg víðari í kappingini. Leikarar fara at gera alt teir kunnu fyri at koma víðari, og vóna vit at alt fer at ganga væl.
Vit fara at heita á øll fótbóltsáhugaði um at møta upp á Svangaskarði at stuðla NSÌ í kvøld. Veðurgudarnir boða frá regni, men fyri ein rættan føroying, so hevur tað onki at siga. So møti fjølment upp á Svangaskarði í kvøld, so at leikararnir veruliga kunnu merkja uppbakning frá viðhaldsfólkinum, tí tað hava teir uppiborið og brúk fyri. Ì dag er brúk fyri ØLLUM stuðli.
Vit vilja vinna, og saman standa vit sterk!
Koyr á NSÌ


text:
11.10.13
Clarins
Nars Radiant Creamy Concealer í litinum Vanilla, men hann er útseldur, eins og hann hevur verið seinastu mánaðirnir. Kortini var túrurin ikki fyri einki, tí eg fann eina gávuerskju frá Clarins sum eg keypti. Eg havi viljað roynt Instant Eye Make-up remover í eitt tíðarskeið nú, men ein dunkur er dýrur, serliga tá eg ikki veit hvussu tað roynist við tí, sum eg longu eigi. So lokkaði erskjan eisini við varrastiftini Instant Light Natural Lip Perfector sum bloggarar hava róst í longri tíð, og eg kann altíð brúka hondkrem og eina maskara. Hesi 5 produktini fyri einans 99 kr.
Beauty Flash Balm // Instant Eye Make-Up Remover // Hand & Nail Treatment Cream // Wonder Perfect Mascara // Instant Light Natural Lip Perfector í 01 rose
Subscribe to: Post Comments (Atom)


text:
Hví velja Norðsetur Hús
Okkara mál eru at byggja hús, sum gerst karmurin um eitt lív við trivnaði og har dentur verður lagdur á at nýta umhvørvisvinarligt tilfar og lága orkunýtslu.
Við hesum sum útgangsstøði vilja vit vera við til at nøra um lívsgleðina hjá komandi húsaeigarum, so tey ómakaleyst kunnu byggja sítt framtíðarheim. Hetta verður gjørt innan avtalaðar karmar, har dentur verður lagdur á vælbjálvaði hús, umhvørvisvinarligt tilfar og hágóðsku til kappingarførar, fastar prísir.
Komandi ár hava vit 30 ár baki sum framleiðarar av sethúsum, stovnum, hallum og vinnubygningum.
Í framleiðsluhølum upp á gott 3000 m² hava vit framleitt fleiri enn 800 sethús til føroyska marknaðin. Harumframt eru sethús útflutt og uppsett í Týskalandi og í Grønlandi. Á virkinum starvast 18 fólk.
Her verða elementini gjørd av royndum starvsfólkum og við nýtslu av framkomnari tøkni. Framleiðsluútgerðin tekur hædd fyri liðiligari elementframleiðslu, og kunnu vit tí bjóða fram fleiri enn 30 ymisk húsasnið.
Tey flestu av okkara starvsfólkum hava drúgvar arbeiðsroyndir í húsaframleiðslu her á verksmiðjuni, umframt at fleiri av teimum hava staðið í timburlæru hjá okkum.
Vit hava ment 12 húsasnið við lágari reising og fundamenti. Til øll sniðini kunnu gerast tillaðingar av innrætting, vindeygum, viðka við karnappi v.m.
Vit hava í hesi skjótt 30 árini strembað eftir, at húsini frá Norðsetur skulu hava høga góðsku og eru væl bjálvaði, umframt at øll húsini verða bygd innan teir karmar, ið eru avtalaðir, verða í sáttmála við húsaeigararar og við føstum prísi. Hetta gevur húsaeigaranum tryggleika fyri, at størsti partinum av endaliga kostnaðinum er fastur, umframt at peningastovnarnir ikki eftirfylgjandi fáa óvæntaðar kostnaðir at taka støðu til um veiting av ískoytisfígging.
Byggitíðin fyri eitt Norðsetur hús er vanliga millum 3-4 mánaðir í mun til stødd av húsi og veitingum útyvir tað, sumstandardsniðini fevna um. Hetta hevur við sær lægri rentukostnað av byggifíggingini.
Bíligast er at byggja standard snið. Tó eru nógvir møguleikar at tillaga standardhúsini eftir ser-ynskjum. Tað snýr seg bæði um innrætting, val av vindeygum, gólválegging, køksinnrætting v.m.
Eisini sparir byggiharrin útreiðslurnar í sambandi við húsatekningar og umsókn um byggiloyvi. Samanumtikið kann byggiharrin kenna seg tryggan við eini húsaloysn frá Norðsetur.


text:
Føroysku klæðini hava aldri verið so populer sum tey eru í dag. Niðri í Marjun Heimá surra seymimaskinurnar skjótari og skjótari á hvørjum ári, tí bíleggingarnar gerast alsamt fleiri.
Tað er eitt serføroyskt fyribrigdi at hava ein tjóðarbúna, sum er so nógv brúktur. Tjóðarbúnar ella siðbundin klæðir er nakað, sum í flestum øðrum londum nú bert hongur til sýnis í søvnum, og sum tey fægstu kundu droymt at latið seg í. Men í Føroyum elska vit okkara føroysku klæðir, og vit gerast alsamt meira frí um, hvat er loyvt og ikki. Hetta elvir til nógv kjak, og summi kunnu ikki torga, tá øðrvísi litsamansetingar vera nýttar, ella um turriklæðið liggur eftir heima. Hóast mótstøðuna, so kunnu tær í Marjun Heimá bara staðfesta, at hugflog, nýhugsan og individualitetur innan tey føroysku klæðini eru komin fyri at vera.
Søguligt yvirlit
Noomi í Dali undirvísir á Fróðskaparsetri Føroya og hevur granskað nógv í teimum føroysku klæðunum. Sambært henni kann man deila uppfatanina og nýtsluna av føroyskum klæðum sum tjóðbúna upp í trý tíðarskeið. Fyri 2. heimsbardaga, eftir 2. heimsbardaga og individualisering. Áðrenn kríggið var tað ikki óvanligt, at føroysku klæðini vóru fjølbroytt. Litirnir á konufólkaklæðunum vóru ikki bara reyð, men eisini rust-gul og morreyð. Tá var eisini vanligast at stima zig-zag og ikki uppá kross. Ei heldur var tað serliga vanligt at eiga føroysk klæðir tá, tí tey vóru dýr.
Hans Marius Debes, eisini kendur sum skraddar Debess, hevur spælt ein stóran leiklut í, hvussu vit byrjaðu at uppfata føroysku klæðini. Skraddar Debess var virkin í dansifeløgum, og tað vóru ofta limir í hesum feløgum, sum áttu føroysk klæðir og vóru í teimum, tá tey fóru til onnur lond at dansa og umboða Føroyar. Tá var tað skraddar Debess sum legði lag á klæðini, og soleiðis uppstóð ímyndin av teimum “røttu” føroysku klæðunum, hetta var stutt áðrenn 2. heimsbardaga. Eftir kríggið høvdu fólk meira pening um hendi, og tískil gjørdist tað meira vanligt at eiga føroysk klæði, og umleið 1950-1980 fylgdu fólk ímyndini av føroyskum klæðum, sum skraddar Debess partvís hevði skapt.
Í 90’unum og 00’unum broytist mynstrið aftur, og nú byrjar, sambært Noomi, ein størri individualisma at vísa seg í føroysku klæðunum. Klæðini skulu ikki longur bert umboða okkara tjóðskap og mentan, men eisini okkara egna persónleika.
“Tit oyðileggja føroysku klæðini”
Her er tað, at tað er komin kuril á tráðin hjá mongum um tey føroysku klæðini. Hesar nýggju tulkingarnar av klæðunum fella ikki altíð í góða jørð – kanska serliga illa hjá eldra ættarliðnum. Ein av teimum sum man skula tola flest av glepsunum mótvegis hesum, er handilin Marjun Heimá, sum seinastu árini er blivin tað stóra andlitið úteftir, tá tað kemur til framleiðsluna av klæðunum. Majbritt Jakobsen, leiðari í Marjun Heimá, greiðir frá, at tær eru ofta blivnar lagdar undir at oyðileggja føroysku klæðini, tí tær eisini loyva teimum meira alternativu ynskjunum frá viðskiftafólki. Men tær eru vísar í, at tað er rætturin til at vera alternativur, og at sleppa at seta sín egna dám á klæðini sum ger, at vit enn tíma at brúka tey.
– Um vit vóru strang og høvdu reglur um hvat var loyvt og ikki, so høvdu klæðini lættliga kunna hingið til sýnis á einum savni og umboðað eina farna tíð, sigur Majbritt Jakobsen.
Hesum tekur Noomi í Dali undir við, og undirstrikar, at klæðini hava ikki altíð havt ta standardiseraðu útsjóndina, og tí kunnu vit ikki hugsa um hetta sum “tað rætta” og “siðbundna”. Tí hvussu langt aftur í tíðina skal man fara fyri at definera nakað sum siðvenju? Eisini ger Noomi í Dali vart við, at tað nýggja stendur ikki einsamalt. Tað sæst saman við tí gamla, tí klæðini verða arvaði, seymaði um og brúkt aftur. Um okkurt ikki hóskar, so fer tað at detta burtur aftur.
Mentanin er livandi
Í Marjun Heimá hava tær fingurin á pulsinum, tá tað kemur til hvussu rákini broytast við føroysku klæðunum. Rákið var leingi at gera gul ella lilla klæði, men tey seinastu fáu árini er rákið broytt grundleggjandi aftur, siga tær. Tann reyði liturin er nú aftur vorðin mest populerur og nú síggja tær alsamt fleiri gentur, ið vilja stima zig-zag og velja sprøklut og litrík fyri- og turriklæði, heldur enn einlitt og matjandi. Hetta líkist meira enn nakrantíð tí heilt gomlu útsjóndini á føroysku klæðunum. Hetta halda tær í Marjun Heimá og Noomi í Dali verða eitt gott dømi um, at klæðini als ikki oyðileggjast, men at áhugin er livandi og ferðast í rákum, sum mótarák altíð gera. Klæðir snúgva seg um at úttrykkja seg sjálvan, og um vit ikki sluppu at gera tað við føroysku klæðunum, høvdu vit ei heldur farið í tey. Og sum vit fáa at síggja á ólavsøku í ár, er hetta lukkutíð ikki førið. Í Marjun Heimá surra seymimaskinurnar skjótari enn nakrantíð.


text:
U14 og U16 spæla steypafinalu leygardagin
Dreingir23-08-2013 - Jónfinn Petursson
Um vikuskiftið verða steypafinalurnar hjá kvinnum, monnum, dreingjum og gentum avgreiddar. Okkara íkast til ársins finalur eru U14 og U16 dreingir sum leika leygardagin 24. august.
U14 dreingir hjá Jan Dam leika kl. 10.00 og U16 dreingir sum Jón Simonsen venur, leika kl. 14.00 Báðar finalurnar verða ímóti NSÍ
Ókeypis er at koma til finalurnar hjá teimum yngru, so væntandi fara fleiri HB viðhaldsfólk á Tórsvøll at síggja okkara ungu menn.
Vit gleða okkum almikið og ynskja øllum bestu eyðnu við finalunum.


text:
Joe er heppin
Joe er heppin, tí hann hevur fær stuðul úr Føroyum og gongur nú í skúla.
Í Rockhole í høvuðstaðnum Monrovia í Liberia eru nógv børn, ið stríðast og strevast fyri at lívbjarga sær og familjuni. Joe var ein av teimum, men nú hevur hann fingið stuðul úr Føroyum, soleiðis at hann kann ganga í skúla og kann fáa eina útbúgving.
Við at stuðla børnum í Liberia, kanst tú vera við til at sleppa teimum undan hesum tunga arbeiðinum. Vilt tú stuðla einum av hansara vinum í Rockhole, kanst tú skriva til okkara á andrea@barnahjalp.fo. Um tú vilt vita meira, kanst tú ringja til Hildu Viderø á tlf. 222085.


text:
Tíðindi
Vil tú lesa sosial-ráðgeva sum fjarlesandi?
Stórur áhugi er í at lesa sosial-ráðgeva sum fjarlesandi. Av somu orsøk verður nú arbeitt við møguleikanum at hava ein heilan flokk av sosial-ráðgeva lesandi sum fjarlesandi á Fjarlestardeplinum.
Íverksetan á ferð – í Vági 5. des.
NB! Tiltakið er flutt í Miðlatún, mánadagin 5. des. frá kl. 15.00 til kl. 17.00
Í sambandi við íverksetaravikuna fara Íverksetarahúsið og Vinnuframi á ferð runt landið við pop-up ráðgeving og kunning um stuðulsmøguleikar.
Próvtøka á Fjarlestrardeplinum
Tað gerst alsamt vanligari, at próvtøkur eru á Fjarlestrardeplinum í Vági. Hesar dagarnar er aftur próvtøka, hesaferð er tað løgfrøði-lesandi, sum er til próvtøku.
Lesandi atgongd til hølir um jólini
Eins og undanfarin ár, kunnu lesandi um jólini ókeypis brúka hølini á Fjarlestrardeplinum í samband við lesnaðin.
Lesandi atgongd til hølir í summar
Eins og undanfarin ár, kunnu lesandi í summar ókeypis brúka hølini á Fjarlestrardeplinum í samband við lesnaðin.


text:
Tryggur sigur á sandoyingum
1. lið14-04-2013 - Helgi Nielsen
Løgmanssteypið, 1. umfar: B71 - HB 1-5
Í lutakastinum til kappingina um Løgmanssteypið trektu vit B71, sum aftur í ár spælir í næstbestu deildini. At tað er munur á Effodeildini og 1. deild var sjón fyri søgn á Sandi í dag. Okkara høvdu valt at spara nakrar avteimum vanligu fyrstu 11, men teir sum fingu kjansin gjørdu tað gott. Dysturin endaði við tryggum 5-1 sigri til okkara, og tí eru vit víðari í kappingini um Løgmanssteypið.1. umfar - sunnudagin 14. apríl 2013 kl. 16.00 inni á Dal
Til dagsins dyst høvdu venjararnir sum nevnt valt at geva nøkrum leikarum hvíld og øðrum møguleikan frá dystarbyrjan. Hans Jørgensen vardi málið fyri fyrstu ferð, og bæði Heini Vatnsdal og Bárður J. Heinesen vóru við frá byrjan. Á heimaliðnum vóru eisini 2 HB’arar í útlegd – Páll Holm Jacobsen í álopinum og Jónberg á Mýrini í verjuni.
Sum væntað, løgdu okkara beinanvegin unga heimaliðið undir stórt trýst fyri at fáa eitt skjótt mál. Tað gekk tó ein løta, áðrenn vit veruliga hóttu málið. Í 5. minutti leggur Jógvan Rói ein góðan bólt innfyri, men Bárður H. er akkurát ov stuttur. Í 14. minutti bragdaði endiliga. Heini sendir Kristin avstað í vinstru, og hann finnur bróðurin Christian, sum hegnisliga rundar málmannin og setir bóltin í málið til 0-1. Christian, sum var liðskipari henda dystin, var sera vælupplagdur og allarhelst dagsins maður.
B71 fingu eitt fríspark í góðari støðu í 27. minutti. Tað verður sent móti okkara máli, har ein heimamaður fær høvdið á bólturin fór í málið, men linjuverjin dømdi rangstøðu. Okkara fóru so í skjótt mótálop, sum endar við, at Bárður H. í góðari støðu frammanfyri málið sendir bóltin á tvørtræið og útaftur. 2 minuttir seinni skallar Heini bóltin í B71 málið, men aftur her varð dømt fyri rangstøðu. Aðrar 2 minuttir seinni gjørdist støðan hjá B71 truplari, tá ein teirra fekk sítt seinna gula kort og harvið útvísing.
Jóhan Troest Davidsen, sum kom til HB í fjør summar, hevur roynst okkum tryggur verjuskansi. Í dystinum móti B71 kom hann fyri fyrstu ferð á máltalvuna fyri HB. Í 37. minutti fær hann bóltin á HB hálvuni. Hann fær rímuliga gott pláss og rekur væl niðan á B71 hálvuna, har hann úr áleið 20-25 metrum sendir eitt dundurskot móti B71 málinum. Málverjin hevur ongan møguleika at verja, og bólturin syngur í meskunum til 0-2. Eitt flott mál. Málið til 0-3 var eisini tað fyrsta hjá hesum HB leikaranum. Í síðsta minutti av fyrra hálvleiki hava vit horna. Frammanfyri málinum fær Bárður H. sent bóltin móti málinum. Málverjir fær hondina á, men linjuverjin dømir bóltin innanfyri og so kom eisini Bárður H. á máltalvuna fyri HB. Tillukku við fyrsta HB málinum, tit báðir.
Hálvleikur og 3-0 til okkara. Veðrið var eitt sindur so sum so, og tí var gott at fáa møguleikan at koma inn í nýggju snøggu ítróttarhøllina at kroka. Her bjóðaðu blíðu sandoyardamurnar kaffi og pannikøkur við øllum góðum. Hesar góðu pannukøkur vóru eisini orsøkin til, at undirritaði ikki fekk smálutirnar við í 3. málinum hjá okkum.
Tíðliga í seinna hálvleiki hava vit horna. Frammanfyri málinum ger Pál góða hælfintu og setir bóltin í málið, men tíverri fyri Pál, varð dømt fyri rangstøðu. Tá 60 minuttir vóru leiktir, gjørdu vit 3 útskiftingar. Christian, Tróndur og Pál fóru út, og Fróði, Alex og Magnus Egilsson komu inn. Kristin gjørdist liðskipari, tá Christian fór út. Í 71. minutti hava vit aftur horna. Bólturin kemur útfrá til Magnus, sum smekkar bóltin í málið til 0-4.
Henda støðan helt sær í 15 minuttir, og tá er tað heimaliðið sum skorar. Vit hava nógv fólk á B71 hálvuni, tá teir brádliga sleppa í mótálop. Teir verða ikki trýstir nakað serligt, og ein góður bóltur verður sendur yvirum til Páll Holm Jacobsen, sum heilfluktar bóltin í okkara mál úr eini 20 metrum. Eitt sera flott mál. Minuttin seinni fáa vit síðsta málið, tá Kristin við góðum skoti útifrá setir bóltin í málið til 1-5. Stutt eftir hetta var dysturin liðugur, og okkara hava vunnið seg í fjórðingsfinalurnar í steypakappingini.
HB-stuðlar skipaðu fyri útferð við bussi til dystin. Døgurði var bílagdur á Deplinum í Skálavík, og har hugnaðu HB-fjeppararnir sær nakrar tímar, áðrenn farið varð til dyst.
KOYR Á, HB !!!!
HAGTØLINI
B71 - HB 1-5 (0-3)
0-1 Christian R. Mouritsen
0-2 Jóhan T. Davidsen
0-3 Bárður J. Heinesen
0-4 Magnus Egilsson
1-4 Páll Holm Jacobsen
1-5 Kristin R. Mouritsen
Liðið: Hans Jørgensen - Pál Mohr Joensen (Alex José dos Santos 60), Jóhan T. Davidsen, Gunnar Haraldsen, Tróndur Jensen (Fróði Benjaminsen 60) - Kristin R. Mouritsen, Heini Vatnsdal, Bárður Olsen, Jógvan Rói Davidsen - Christian R. Mouritsen (liðsk.) (Magnus Egilsson 60), Bárður J. Heinesen.
Óbrúktir eykaleikarar:Teitur Matras Gestsson
Á beinkinum: Oddbjørn, Kaj, Jan F. og Heðin
Gul kort: ongin
Reyð Kort: ongin
Dagsins maður:
Dómari: Páll Augustinussen
Hjálpardómarar: Regin Egholm og Jónleif Frederiksen
4. dómari:
Myndir: Rakul Hansen


text:
Heini Sørensen vann ársins einastu og seinastu kapping
Tað var Heini Due Sørensen, ið vann súkklukappingina, sum var endin á venjingarárinum hjá børnunum. Kappast varð á økinum kring Hoyvíkstjørn. Tað bleiv súkklað best av trimum umførum. Vinnarin fekk eitt stig, nummar tvey, tvey stig o.s.fr.
Heini vann fyrstu kapping, Jónas Reinert Vesturklett næstu kapping, og Martin Bogason Jacobsen triðju kapping. Samanlagt fekk Heini seks stig, og gjørdist sostatt vinnari av kappingini.
Tveir gjørdist nummar tvey. John Djurhuus Thorsteinsson og Jónas Reinert Vesturklett fingu báðir átta stig. Ein avgerð skuldi finnast, og eftir eina lítla hvíld, ja so skuldu John og Jónas aftur á hjólhestin og koyra enn eitt umfar kring tjørnina. John vann, og gjørdist sostatt nummar tvey, og Jónas fekk bronsu.
Meðan Heini vann kappingina hjá dreingjum, so var tað Rósa í Stórustovu, ið vann kappingina hjá gentum.
Tvær gentur stillaðu upp. Tær skiftust um at vinna. Rósa vann fyrstu og triðju kapping, og Birita Skarpheðinnsdóttir Joensen næstu kapping.


text:
Stýr orkuni gjøgnum netið
Við eini einfaldari og brúkaravinarligari stýrisskipan kanst tú altíð fáa yvirlit og stýra hitaskipanini heimanifrá, ella hvar tú ert.
Ein einføld og liðilig skipan. Tú kanst stýra inniklimanum, hitanum, luftvætuni og luftgóðskuni, so at brúkarin kennir seg væl í rúminum. Men tað gevur eisini møguleika at betra orkunýtsluna.
Inniklimaðið kann stýrast í hvørjum einstøkum rúmi, og brúkararnir kunnu eisini í ein ávísan mun stýra skipanin, uttan at tú missir tað miðsavnaðu stýringina.
Við okkara skipan fært tú:
- yvirlit og eftirlit
- spart í orkunýtslu og avmarkað í koltvíútlátið.
- stýrt luftgóðsluni – betri trivnaður
- møguleika at stýra tey einstøku rúmini hvør sær – størri nøgdsemi
Skipanin er roynd í 30 ár og bæði snið, innlegging og stýringin er einføld og skræddaraseymað tí einstaka tørvinum. Tú kanst stýra skipanini á telduni ella á telefonini.


text:
- Tíðindi, mentan og ítróttur
Vita um Keypsportalin men brúka hann ikki
Hóast almennir stovnar væl vita, at tá keypt verður fyri meira enn 50.000 kr., eiga stovnarnir at biðja um tilboð frá minst tveimum seljarum á Keypsportalinum, verður tað verri enn so altíð gjørt.
Tað hevur Landsgrannskoðanin staðfest.
Løgtingsgrannskoðarnir siga, at samanumtikið vísir kanningin hjá Landsgrannskoðanin, at almennu stovnarnir vita um Keypsportalin.
Men kanningin vísir eisini, at Keypsportalurin verður ikki nóg nógv brúktur.
Eingin kennir veruliga ábyrgd av Keypsportalinum, sigur Landsgrannskoðanin.
16 rokningar
Landsgrannskoðanin hevur kannað 16 rokningar hjá almennum stovnum, sum hava keypt fyri millum 50.000 og 800.000 kr., uttan at biðja um tilboð frá minst tveimum veitarum.
Landsgrannskoðarin hevur spurt stovnarnar um orsøkina.
Svørini hjá stovnunum eru við í frágreiðingini, sum Landsgrannskoðanin hevur latið løgtingsgrannskoðarunum.
Hámarkið lækkað
Hámarkið í rundskrivinum um Keypsportalin, sum var 800.000 kr., varð annars lækkað niður í 500.000 kr. tann 1.august í fjør.
Nú skulu ætlað keyp oman fyri 500.000 kr. bjóðast út alment á Keypsportalinum.
Tað er ikki nóg mikið at biðja um tilboð frá tveimum veitarum, um keypast skal fyri meira enn 500.000 kr.


text:
Fyrstu fólkini fluttu inn í íbúðirnar í Dávagerði í síðstu viku.
Sjóvar kommuna fegnast um at Bústaðir hevur valt at byggja hesar sjey snotuligu íbúðirnar
í okkara øki, og ynskja leigarunum hjartaliga til lukku við teirra íbúð.
Vónandi fara tit at trívast væl.
Á heimasíðuni hjá búðstøðum kanst tú lesa:
Dávagerði - Strendur
Á Strondum hava vit sjey raðíbúðir. Tær liggja beint oman fyri skúlan á Strondum, og við síðuna av nýggja sambýlinum Sjóvarlon.
Íbúðirnar liggja í friðarligum og barnavinarligum umhvørvi, beint niðanfyri nýggju búsetingarnar upp á Fløtum. Stutt er til skúla og barnagarð. Harumframt er útsýnið framúr gott.
Íbúðirnar eru innrættaðar við duri, køks-/alrúmi, baðirúmi og tveimum sovikømrum. Dururin er miðpunktið í íbúðini og hevur atgongd til øll onnur rúm. Harumframt er eitt úthús til hvørja íbúð. Allar íbúðirnar hava egna inngongd og terassu.
Parkeringsviðurskiftini eru góð og bilur fæst til dyrnar. Harafturat eru allar sjey íbúðirnar rørsluvinarligar.
Íbúðirnar lúka øll nútímans krøv til bygging, og tær hava góð ljós- og ljóð viðurskifti. Inniluftin verður tryggjað við ventilatión í øllum íbúðum.
Allar íbúðirnar vera 76,6 m2, umframt eitt úthús á 7,7 m2.
síggj fleiri myndir á www.budstadir.fo


text:
Í Norra hava tey júst latið einum reiðaríi heilt serligar lagaligar teytir, um nýggi stóri trolarin Granit tekur alt við til lands. Fyri at fáa gongd á hesa ætlan, fær trolarin fiskiloyvi í 25 ár og harafturat sleppur hann heilt undan at gjalda tilfeingisgjald. Orsøkin til, at neyðugt er at "lokka" við so lagaligum treytum, er tí at tað krevur nógva arbeiðsorku at fáa alt annað enn fløk til lands, samstundis sum hendan "hjávøra", um vit kunnu rópa hana so, hevur munandi lægri prís enn fløkini.
Í Føroyum hava vit ikki hoyrt nakað um serlig fiskiloyvir ella lagaligari avgjaldstreytir enn, men tað er tó so, at tað almenna er áhugað í at stuðla royndum, sum verða gjørdar, soleiðis at annað enn fløk koma heim úr Barentshavinum ella aðrastaðni.
Serlig manning
Hetta komandi árið fara umfatandi royndir at verða gjørdar umborð á bæði Gadusi og Sjúrðarbergi hjá P/f JFK. Tá trolararnir eru úti, verður manningin tveir fabriksarbeiðarar fleiri enn vanligt. Hesir skulu taka sær av teirri rávøru, sum ikki verður skorin til flak og fryst – tað vil í høvuðsheitum siga høvd (lippur og kjálkar), livur, rogn (tá fiskurin hevur rogn) og uggar, men eisini er møguleiki fyri at taka sil og magar og annað.
JFK hevur áður arbeitt við at fáa alt til lands. Royndir vórðu gjørdar í 2003 umborð á Skálabergi, men áhugin fyri hesum arbeiði var so sum so, tá avtornaði, tí fleiri mans máttu vera við trolaranum, og tað gekk útyvir manningarpartin í mun til teir trolarar, sum ikki tóku alt til lands.
Men hendan nýggja ætlanin er fíggjað uttanum manningarpartarnar. Fiskivinnuroyndir stuðla við 1,5 millión krónum, og onnur stuðla við 2,2 milliónum. Hesin peningur hevur millum annað við sær, at sjálvt um tveir mans afturat vera við trolarunum, so minkar manningarparturin ikki samlað, so sum tað hendi í 2003. Og júst tað at tryggja, at áhugi er fyri at fáa alt til lands, er avgerandi fyri, at slíkt skal eydnast í framtíðini.
Bæði Gadus og Sjúrðarberg skulu brúkast til royndirnar. Gadus, sum fór til fiskiskap í januar, hevur tveir serligar fakriksarbeiðarar við – og tað skal Sjúrðarberg eisini hava – og teir hava fyri fyrst tikið rogn, uggar, lippur og kjálkar frá.
Nøgdin av hjáveiðuvørum var fyrstu 24 dagarnar av fiskiskipinum – frá 27. januar til 18. februar – í miðal 340 kilo um dagin. Samanborið við nøgdirnar av rundari vekt, so svarar hetta til 2 prosent. Hesar 24 dagarnar var nøgdin av rundari vekt 31 tons um dagin.
Fiskivinnunýskipanin er á gáttini, og skal tað eydnast at fáa alt til lands, er neyðugt við antin krøvum ella "gularótum". Ein møguleiki hjá almenna myndugleikanum er at krevja, at alt kemur til lands, tá veiðuloyvir verða latin, meðan hin so er at brúka norska "Granit-mátan", har tey reiðarí, sum brúka pening og orku upp á hetta, fáa serliga lagaligar treytir í einum styttri ella longri tíðarskeiði.


text:
Seinasta samgongan tók Landsbanka Føroya av. Nú fer hendan samgongan at seta hann á stovn aftur. Tað sigur Fíggjarmálaráðið á heimasíðuni. Farið verður undir at seta Landsbankan á stovn aftur saman við einum váðaráði. Endamálið er at virka fyri fíggjarligum støðufesti í Føroyum.
Landsbankin skal umsita skuld og ognir landsins. Hann skal samstundis virka sum óheftur, almennur fíggjarstovnur og greiningastovnur, sum eisini kann veita ráðgeving og vera fíggjarstovnur hjá kommunum og almennum grunnum.
Umframt Landsbankan fer Fíggjarmálaráðið eisini undir at skipa Føroya váðaráð. Høvuðsuppgávan verður at eygleiða og eymerkja yvirskipaðar fíggjarváðar í føroyska búskapinum og koma við tilmælum.
- Við nýggja Landsbanka Føroya og Føroya váðaráði taka vit týðandi stig at styrkja okkum búskaparliga og at fyribyrgja framtíðar fíggjarkreppum. Seinasta fíggjarkreppan staðfesti, at fíggjarligu eftirlitsstovnarnir vóru ov veikir og høvdu eftirlit við ov avmarkaðum viðurskiftum, sigur Kristina Háfoss landsstýriskvinna í fíggjarmálum.
Uppskot til løgtingslóg um Landsbanka Føroya og Føroya váðaráð er nú sent til hoyringar hjá avvarðandi pørtum.


text:
Tíðindaskriv:
Eru kvinnur øðrvísi?
"Meira enn ein kvotu-kvinna" er evnið, sum Rúna Sivertsen fer at røða um á økisfundinum, sum Demokratia skipar fyri í Eydnuni á Oyrabakka, mikukvøldið 10. oktober kl. 19.00.
Undir heitinum "Meiri enn ein kvotu-kvinna" fer Rúna Sivertsen at eggja kvinnum at vera við til at taka tær avgerðir, ið skapa framtíðina hjá teirra børnum og ommubørnum.
Eisini fara Sæunn Ólavsdóttir Hansen og Randi í Jógvanstovu, býráðspolitikarar, at hugleiða um, hví neyðugt er við fleiri kvinnum í politikki.
Fundurin er ein av økisfundunum, sum Demokratia, nevndin fyri øktum kvinnuleikluti í politikki, skipar fyri kring landið. Í tí sambandinum fara Hjørdis Háberg Petersen og Eyðun Christiansen, umboð fyri Demokratia, at greiða frá arbeiðinum hjá nevndini.
Fundurin verður í kvøld 10. oktober klokkan 19.00 í Eydnuni á Oyrabakka.
Aftaná verður kjak og ein drekkamuður.
Demokratia
Nevndin fyri øktum kvinnuleikluti í politikki